1.5 Juta Orang Kehilangan Pekerjaan, Kadar Pengangguran Dijangka Naik kepada 13%

Share it

Jabatan Perangkaan Malaysia pada minggu lalu mengeluarkan statistik dari tinjauan khas bertajuk ‘ Impak Covid-19 Terhadap Ekonomi dan Individu. ‘ Kajian tersebut menyatakan bahawa 46.6% pekerja yang bekerja sendiri telah kehilangan pekerjaan.

Manakala pekerja yang bekerja sendiri yang masih mempunyai pekerjaan ( 53.4% ) kebanyakkannya melaporkan penurunan pendapatan. 35.5% dari pekerja yang masih bekerja ini melaporkan kejatuhan pendapatan melebihi 90%.

Ini bermaksud 1.2 juta pekerja dari 2.59 juta pekerja yang bekerja sendiri ( Own Account Worker ) telah kehilangan pekerjaan mereka. Seramai 491,000 orang lagi pekerja telah mengalami kejatuhan pendapatan melebihi 90%.

Definisi pekerja yang bekerja sendiri ( OAW ) menurut Jabatan Perangkaan Malaysia adalah pekerja yang mengusahakan ladang, perniagaan atau perusahaan sendiri tanpa menggaji pekerja. Contoh pekerja yang bekerja sendiri adalah Mak Cik Kiah, di mana beliau menjual pisang goreng di gerai secara sendirian.

Kajian DOSM turut menunjukkan terdapat 197,600 ( 1.8% ) orang pekerja swasta yang kehilangan kerja manakala 124,800 ( 23.8% ) majikan kehilangan kerja.

Jika angka ini
representatif
 dan diterjemahkan ke dalam statistik tenaga buruh. Ini bermaksud angka kadar pengangguran telah meningkat dari 512,000 orang iaitu sekitar 3.2% kepada 2 juta orang iaitu 13% dari tenaga buruh.

Angka 13% ini lebih tinggi berbanding kadar pengganguran tertinggi yang dicatatkan di Malaysia iaitu 8.6% pada tahun 1986 sejurus Malaysia mengalami kemelesetan ekonomi pada tahun 1985 dimana ekonomi negara menguncup 1%.

Pelanjutan tempoh pelaksanaan PKP akan terus memberikan kesan buruk buat ekonomi rakyat. Meskipun pelbagai bantuan akan disalurkan oleh kerajaan terhadap isi rumah dan individu bujang, namun ia belum cukup untuk mengeluarkan Malaysia dari kemelesetan ekonomi secepat mungkin.

Perbelanjaan RM35 bilion oleh kerajaan melalui pakej rangsangan ekonomi hanyalah sekitar 2.3% daripada keseluruhan ekonomi negara. Jiran kita, Singapura membelanjakan 3.5% berbanding KDNK negara mereka bagi menangani Covid-19 manakala New Zealand membelanjakan sehingga 4% KDNK mereka.

Bantuan yang diberikan juga bersifat one-off dimana ia tidak cukup untuk membantu isi rumah mengharungi hari-hari mereka selepas PKP ini tamat. Harus diingatkan bahawa keadaan tidak akan kembali seperti biasa (
not back to normal
 ) selepas PKP ini berakhir. Sebaliknya, aktiviti ekonomi di dalam negara akan bergerak perlahan.

Justeru, langkah yang sesuai perlu diambil bagi mengatasi masalah ini. Sebagai contoh, individu yang bekerja sendiri sepatutnya diberikan bantuan sekurang-kurangnya enam bulan bagi mereka menyesuaikan diri dengan keadaan pasca Covid-19. Ini apa yang dilakukan di Singapura dimana pemerintah Singapura memperuntukan SG$1,000 sebulan kepada pekerja yang bekerja sendiri selama enam bulan yang terjejas akibat Covid-19.

Institut Penyelidikan Ekonomi Malaysia ( MIER ) dalam dapatan mereka menyarankan agar kerajaan membelanjakan sekurang-kurangnya RM75 bilion di dalam pakej rangsangan ekonomi.

PERHATIAN : Kiraan diatas dikira berdasarkan dua laporan yang dikeluarkan oleh Jabatan Perangkaan Malaysia iaitu Laporan Survei Tenaga Buruh Suku Tahun Ke-4 2019 dan Survei Khas Kesan Covid-19 Kepada Ekonomi dan Individu.

Ikuti Ekonomi Rakyat di Telegram


1.9 Juta Graduan Kerja Dibawah Kelayakan

Share it

Jumlah graduan yang bekerja di bawah kelayakan akademik telah meningkat 22% kepada 1.89 juta orang pada suku keempat 2020 berbanding suku keempat 2019 menurut statistik yang dikeluarkan oleh Jabatan Perangkaan Malaysia. Angka terbaru ini menunjukkan terdapat peningkatan sebanyak 346,000 graduan yang dianggap sebagai
underemployed
 ( Guna Tenaga tidak penuh berkaitan kemahiran ) berbanding setahun yang lalu

Apakah itu
underemployment
 ataupun guna tenaga tidak penuh berkaitan kemahiran?

Underemployment
merupakan keadaan dimana pekerja tersebut mempunyai pendidikan tertiari seperti diploma ataupun ijazah namun bekerja di dalam pekerjaan berkategori separuh mahir ataupun berkemahiran rendah.

Sebagai contoh, seorang pemegang ijazah sarjana muda yang bekerja sebagai juruwang di kedai serbaneka ataupun seorang juruterbang yang bekerja sebagai penghantar makanan. Golongan ini dikategorikan oleh Jabatan Perangkaan sebagai
underemployed
.

Isu
underemployment
 ini jarang sekali dibicarakan dalam khalayak ramai kerana tumpuan sering diberikan terhadap angka-angka pengangguran. Isu ini sudah menjadi barah sejak sekian lama dimana pada tahun 2019, negara kita sudah mempunyai 1.46 juta graduan yang bekerja dibawah kemahiran mereka.

Ini bermaksud segala bakat, ilmu dan potensi yang diraih oleh graduan tersebut ketika melanjutkan pelajaran tidak digunakan secara optimum ketika mereka memasuki pasaran buruh. Perkara ini telah menjadi semakin teruk apabila ribuan pekerja seperti jurutera, juruterbang dan sebagainya telah diberhentikan akibat pandemik Covid-19.

Terdapat 894,000 individu berusia di dalam lingkungan 25 tahun hingga 34 tahun berada di kategori
underemployed
 diikuti mereka yang berusia 35 hingga 44 tahun iaitu seramai 445,200 orang.

Laporan Survei Tenaga Buruh turut mendedahkan masalah besar dalam pasaran buruh kita. Seramai 533,700 orang pekerja dilaporkan bekerja kurang daripada 30 jam seminggu iaitu peningkatan sebanyak 230,000 ataupun bersamaan dengan 75% berbanding pada suku keempat 2019.

Statistik ini bukanlah sesuatu yang patut dibanggakan malahan merupakan petunjuk buruk terhadap pasaran buruh kita. Pengurangan waktu bekerja dari 40-48 jam seminggu kepada kurang daripada 30 jam seminggu boleh diterjemahkan kepada pengurangan pendapatan pekerja tersebut.

Kadar Pengangguran Tidak Mencerminkan Masalah Sebenar

Ya. Ramai pihak berpandangan bahawa kadar pengangguran di Malaysia kekal terkawal pada 4.8% dengan hanya 760,700 orang sahaja yang dianggap menganggur. Hakikatnya, masalah di dalam pasaran buruh lebih besar berbanding kadar pengangguran.

Negara kita telah mengalami penurunan sebanyak 0.3 mata peratus di dalam Kadar Penyertaan Tenaga Buruh kepada 68.4% dimana menyaksikan terdapat ratusan ribu orang keluar dari pasaran buruh terutamanya dalam kalangan wanita.

Dakwaan Graduan Memilih Pekerjaan, Tidak Berkemahiran Adalah Mitos

Angka-angka yang dikeluarkan oleh Jabatan Perangkaan Malaysia turut menidakkan segala dakwaan liar yang dilemparkan terhadap graduan. Kegagalan graduan mendapat pekerjaan seringkali dimomokkan dengan penjelasan tidak masuk akal seperti graduan tidak pandai berbahasa Inggeris, tidak petah bercakap
,
 tidak boleh berfikir dengan kritis, minta gaji tinggi dan memilih pekerjaan.

Namun seperti yang telah dirungkaikan di dalam dua artikel yang ditulis pada tahun lalu. Hakikatnya graduan-graduan di Malaysia tidak mempunyai pekerjaan kerana peluang pekerjaan yang setimpal dengan kelayakan mereka tidak ada.

Keadaan ini sudah sedia teruk semasa sebelum pandemik. Pada tahun 2019, hampir kesemua pencari kerja adalah graduan. 90 dari 100 orang yang aktif mencari kerja adalah graduan. Malang sekali, peluang pekerjaan yang disediakan untuk graduan hampir tidak wujud. Hanya 8 dari 100 peluang pekerjaan yang disediakan adalah untuk graduan.

Data Bank Negara Malaysia juga menunjukkan hanya 37% pekerjaan-pekerjaan yang baru dicipta di Malaysia merupakan pekerjaan berkemahiran tinggi. Dengan jumlah lepasan universiti yang meningkat saban tahun, pasaran buruh di negara ini tidak mampu untuk menawarkan kerja-kerja yang berkemahiran tinggi kepada golongan ini.

Akhirnya, graduan juga yang dipersalahkan oleh majikan dan pembuat dasar atas isu pengangguran dalam kalangan graduan. Para majikan tidak akan mengaku bahawa mereka gagal untuk menawarkan pekerjaan kepada graduan. Sebaliknya, mereka mula menuding jari terhadap graduan itu sendiri.

Tenaga buruh Malaysia pada saat ini merupakan tenaga buruh paling berpendidikan di dalam sejarah Malaysia. Data terkini Jabatan Perangkaan Malaysia menunjukkan 33.3% ataupun 5.05 juta dari keseluruhan tenaga buruh kita mempunyai pendidikan tertiari.

Peratusan dalam kalangan tenaga buruh wanita juga jauh lebih tinggi. Seramai 2.58 juta ataupun 41.9% tenaga buruh wanita merupakan graduan pendidikan tinggi. Dalam kata lain, untuk mengatakan bahawa graduan ataupun tenaga buruh kita sebagai kurang berkemahiran, tidak fasih berbahasa Inggeris adalah mitos semata-mata.

Menyelesaikan Masalah Pengangguran & Underemployment Dalam Kalangan Graduan

Langkah pertama untuk menyelesaikan masalah adalah dengan mengenalpasti punca masalah. Punca masalah di dalam isu pengangguran dan
underemployment
 dalam kalangan graduan ini adalah ketiadaan kerja. Oleh itu, kerajaan perlu mencari satu rumus untuk mewujudkan pekerjaan-pekerjaan yang berkualiti kepada graduan kita.

Langkah-langkah untuk meningkatkan kemahiran atau dipanggil
upskilling
 langsung tidak akan menyelesaikan masalah ini. Kenapa? Kemahiran tidak memberi apa-apa makna jika tiada pekerjaan setimpal yang ditawarkan.

Contoh mudah adalah seorang juruterbang yang tidak mempunyai pekerjaan dan diajak masuk ke kelas peningkatan kemahiran. Kerana beliau mempunyai asas untuk menerbangkan pesawat, beliau kini diajar untuk menerbangkan roket. Selepas tiga bulan di dalam kelas
upskilling
, beliau kini berkemampuan untuk menerbangkan roket untuk ke angkasa lepas.

Persoalannya….. Adakah beliau akan mendapat pekerjaan? Sudah tentu tidak. Kita tidak ada roket di Malaysia untuk beliau kemudi. Beliau mungkin terpaksa terbang ke Amerika Syarikat untuk memohon pekerjaan di California.

Negara kita tidak akan dapat menyelesaikan masalah-masalah yang kian berlarutan ini jika gagal mengenalpasti masalah sebenar. Perubahan pemikiran dalam kalangan pembuat dasar merupakan kunci utama untuk menyelesaikan masalah dalam kalangan graduan ataupun isu yang tidak berkesudahan seperti ini akan menjadi bom masa yang akan meledak tidak lama lagi.

Ikuti saluran Telegram kami di
https://t.me/EkonomiRakyatMY

Ikuti Ekonomi Rakyat di Telegram


Tinjauan KKM : 16% Responden Tolak Vaksin, 17% Masih Tidak Pasti

Share it

” Sesungguhnya Allah telah menurunkan penyakit dan penawar, dan Dia telah menjadikan bagi tiap-tiap penyakit itu penawar, maka kamu semua berubatlah dan janganlah kamu semua berubat dengan ( perkara-perkara ) yang haram. “

Itu antara petikan hadis yang mungkin menjadi antara hujah penolakan vaksin terutamanya dalam kalangan mereka yang digelar anti-vaksin. Penolakan vaksin sudah lama di Malaysia bahkan pernah menjadi topik hangat beberapa tahun lalu berikutan kandungan vaksin serta kaedah pembiakan vaksin yang melibatkan janin dan sebagainya walaupun banyak fatwa dikeluarkan mengenai keharusan vaksin.

Di Malaysia, kajian terbaru oleh Kementerian Kesihatan Malaysia menunjukkan hanya 67% rakyat Malaysia bersetuju untuk menerima vaksin Covid-19. Manakala 16% tidak bersetuju untuk menerima vaksin berikutan keraguan mereka terhadap kesan serta bahan yang digunakan di dalam vaksin tersebut.

Sebanyak 17% pula tidak pasti sama ada ingin menerima ataupun tidak vaksin Covid-19. 83.2% responden di dalam kumpulan ini menyatakan mereka risau dengan kesan sampingan manakala 78% daripada mereka menyuarakan keraguan terhadap keberkesanan vaksin dalam mencegah jangkitan Coronavirus.

Seramai 212,006 responden mengambil bahagian di dalam tinjauan ini.

Adakah angka ini representatif?

Jika angka ini representatif, ini bermaksud lebih 10.5 juta rakyat Malaysia berpotensi untuk menolak vaksin yang bakal diberikan kepada rakyat Malaysia bermula hujung Februari ini. Namun bagi pihak KKM, usaha lebih keras perlu diambil untuk memastikan 17% mereka yang berada di atas pagar ini bersetuju untuk menerima vaksin yang akan diberikan kelak.

Jika kumpulan ini dapat dipujuk, maka tahap penerimaan vaksin dalam kalangan rakyat Malaysia akan meningkat kepada 83%, satu angka yang baik bagi mencapai imuniti kelompok.

Persoalan sama ada golongan anti-vac ini lebih besar berbanding dapatan kajian KKM juga perlu diteliti. Hal ini kerana tinjauan yang dilakukan KKM dibuat secara atas talian dimana pandangan kelompok tanpa capaian internet mungkin diketepikan.

Vaksin Ringankan Beban Kesihatan, Tetapi Tidak Selesaikan Masalah

Israel telah memulakan langkah vaksinasi sejak penghujung Disember lalu dan sehingga kini, sebanyak 3.4 juta dos telah diberikan kepada rakyat mereka. Menurut analisis awal, kadar jangkitan selepas dua minggu adalah 33% lebih rendah buat warga emas yang menerima vaksin berbanding mereka yang tidak menerima.

Ini meringankan beban sistem kesihatan kerana golongan warga emas merupakan kumpulan yang paling risiko menerima kesan yang kritikal hasil dari jangkitan Covid.

Di Malaysia, vaksin dijangka diberikan bermula penghujung Februari ini dengan pekerja kesihatan akan menjadi kumpulan pertama yang menerima suntikan. Sebanyak satu juta dos akan diterima Malaysia dari syarikat Pfizer pada suku pertama manakala 1.7 juta dos lagi akan diterima pada suku kedua.

Sebanyak 5.8 juta dan 4.3 juta dos vaksin akan diterima pada suku ketiga dan keempat tahun ini.

Kementerian Kesihatan Malaysia juga telah menandatangani perjanjian dengan Pharmaniaga dan Duopharma bagi mendapatkan bekalan vaksin dari Sinovac, Sputnik V dan AstraZeneca berjumlah 24.8 juta dos.

Menteri Sains, Teknologi dan Inovasi, Khairy Jamaluddin menjelaskan jika anda seorang dewasa yang sihat berumur 60 tahun dan kebawah, kebarangkalian tinggi anda akan menerima vaksin tersebut selepas Oktober tahun ini.

Walaupun tahap keberkesanan yang tinggi dilaporkan melalui ujian klinikal vaksin ini. Namun ia bukan bermaksud rakyat Malaysia boleh menjalani kehidupan seperti sebelum Covid. Penggunaan pelitup muka serta penjarakkan fizikal masih diperlukan meskipun orang ramai telah menerima vaksin.

Negara pula perlu mengambil masa yang lama untuk mewujudkan imuniti kelompok. Menurut laporan The Economist, Malaysia hanya mencapai tahap vaksinasi sebanyak 60% daripada populasi pada suku kedua 2023. Ini bermaksud pemulihan ekonomi secara menyeluruh tidak akan dapat dilihat dalam tempoh terdekat.

Kehadiran vaksin mungkin menjadi satu-satunya jalan keluar dari krisis kesihatan ini dimana angka harian kini mencatatkan lebih 3,000 kes baru. Namun begitu, tiada siapa yang tahu bilakah proses vaksinasi akan menunjukkan hasil positif tatkala sistem kesihatan dan ekonomi kita semakin tenat hari demi hari.

Ikuti Ekonomi Rakyat di Telegram


2.4 Juta Orang Akan Hilang Pekerjaan, Ekonomi Malaysia Dijangka Menguncup 2.9%

Share it

Institut Penyelidikan Ekonomi Malaysia ( MIER ) pada semalam mengunjurkan ekonomi negara akan menguncup 2.9% pada tahun ini akibat Covid-19 berbanding tahun lalu. Perintah Kawalan Pergerakan ( PKP ) dilihat telah memberikan impak yang besar buat ekonomi negara yang kini dilanjutkan kepada tempoh 28 hari.

Institut ini juga menjangkakan seramai 2.4 juta pekerjaan akan hilang dengan kebanyakkan pekerjaan tidak bergaji. 67% dari pekerjaan yang hilang ini adalah pekerjaan-pekerjaan berkemahiran rendah. Pendapatan isi rumah turut dijangka jatuh 12% ataupun kira-kira RM95 bilion sekaligus mengurangkan perbelanjaan pengguna sebanyak 11%.

Mereka turut menjangkakan bahawa kadar inflasi menurun sebanyak 4.4%. Ini berkemungkinan besar berpunca daripada kejatuhan harga minyak global yang telah menurunkan harga petrol di pam kepada RM1.44 seliter berbanding RM2.08 seliter pada 6 Mac yang lalu. Ini bermaksud harga petrol di Malaysia telah turun sebanyak 31% dalam tempoh beberapa minggu dan dijangka akan terus jatuh dalam tempoh yang akan datang jika kerajaan meneruskan sistem apungan harga petrol sedia ada.

Sehingga kini, terdapat 2031 kes positif Covid-19 dicatatkan dengan jumlah kematian seramai 23 orang. PKP yang dilanjutkan kepada 28 hari akan memberikan kesan langsung sekurang-kurang RM56 bilion ( dengan andaian pengurangan pengeluaran sebanyak 50% ) berdasarkan purata KDNK negara yang berjumlah RM4 bilion sehari.

Pasaran Saham Kuala Lumpur telah jatuh 15.6% dari 1573 mata pada 24 Januari 2020 kepada 1328 mata pada 26 Mac 2020. Nilai matawang Ringgit pula jatuh 6.3% dari RM4.07 bagi setiap dolar Amerika kepada RM4.33 dalam tempoh yang sama.

Ramai pihak telah menyuarakan kegusaran mereka apabila PKP diumumkan kerana ia memberi kesan kepada punca pendapatan mereka. Data menunjukkan seramai 1.7 juta pekerja memperoleh pendapatan bulanan kurang dari RM5,000 dan bekerja sendiri.

Golongan ini sememangnya yang paling terjejas dan kurang dilindungi oleh sistem keselamatan sosial di negara ini. Kebanyakkan mereka tidak mempunyai caruman KWSP yang membenarkan mereka untuk mengeluarkan RM500 sebulan mulai 1 April untuk tempoh 12 bulan. Bahkan, kajian oleh Institut Penyelidikan Khazanah turut menyatakan bahawa lebih 40% pencarum KWSP tidak mempunyai lebih dari RM6,000 di dalam akaun 2 KWSP mereka.

Sehingga kini, pelbagai langkah telah diambil oleh kerajaan dalam mengurangkan beban rakyat termasuklah mengumumkan penangguhan bayaran balik pinjaman untuk tempoh enam bulan yang melibatkan bayaran balik sebanyak RM100 bilion.

Meskipun begitu, sehingga kini, tiada sebarang langkah diambil kerajaan dalam menangani isu dan permasalahan yang dihadapi oleh golongan bawahan yang paling terdedah ini. Kajian Bank Negara pada 2015 menunjukkan 75% daripada keseluruhan rakyat Malaysia tidak mampu mencari RM1,000 jika mereka berada di dalam keadaan kecemasan.

Perkara ini tidak mengejutkan, data penyimpan Amanah Saham Bumiputera pada tahun 2018 turut memberikan petunjuk yang serupa. Sekitar 77% penyimpan ASB hanya mempunyai purata simpanan sebanyak RM554.

Penyelidik ekonomi, Zouhair Rosli ketika dihubungi turut menyuarakan rasa bimbang terhadap situasi semasa ;

” Setakat ini, 1 dari 4 pekerja di Malaysia adalah mereka yang bekerja di sektor yang berkait-rapat dengan sektor pelancongan bersamaan dengan 3.5 juta atau 25% daripada jumlah pekerja di Malaysia.

Daripada jumlah ini, 3 dari 4 empat atau 75% bekerja di sektor perkhidmatan penginapan, penyediaan makanan dan minuman, dan perdagangan runcit. Mereka ini bakal terdedah kepada tiga kemungkinan:

1) kehilangan pekerjaan;

2) dipaksa oleh majikan untuk mengambil cuti tanpa gaji;

3) atau juga terpaksa mengambil gaji yang lebih sedikit akibat daripada pengurangan waktu kerja atau operasi.

Setakat 20 Mac 2020, 1 dari 5 pekerja-pekerja di sektor perkhidmatan penginapan sudah kehilangan pekerjaan dan ada juga yang diminta untuk mengambil cuti tanpa gaji. Ini belum di ambil kira pekerja di sektor perkhidmatan yang lain. Kita mempunyai seramai 7.1 juta pekerja yang bekerja di syarikat-syarikat kecil dan mikro.

Perniagaan ini adalah yang bakal terjejas teruk dengan situasi sekarang. Di China, lebih 30% daripada jumlah syarikat PKS mereka telah bungkus sama sekali pada bulan kedua akibat daripada wabak Covid-19 ini. Di Malaysia, jika 5% daripada jumlah PKS kita gulung tikar, hampir 500,000 pekerja bakal kehilangan pekerjaan.

Kebanyakan mereka yang telah dan akan terjejas adalah daripada golongan berpendapatan rendah dan sederhana, dan pemilik perniagaan PKS. Ini akan memberi impak yang besar kepada ekonomi negara. Jumlah perbelanjaan swasta di Malaysia telah menyumbang sebanyak hampir 60% kepada ekonomi negara.

Dalam kata lain, daripada RM100 pengeluaran dalam negara, hampir RM60 dijana oleh perbelanjaan swasta. Setakat ini sekitar 62% daripada jumlah perbelanjaan swasta di Malaysia dijana oleh golongan berpendapatan rendah dan menengah.

Kerajaan haruslah berbelanja sekitar RM47 billion bersamaan dengan 3.3% daripada jumlah KDNK untuk tempoh tiga bulan akan datang (April-Jun) khas kepada golongan-golongan yang terjejas; golongan berpendapatan rendah dan pemilik perniagaan PKS.

Jumlah perbelanjaan ini mampu mengurangkan impak negatif wabak Covid-19 kepada ekonomi rakyat khasnya dan keseluruhan ekonomi amnya.

Jika ekonomi rakyat terkesan baik dari segi pendapatan atau perbelanjaan, ekonomi juga akan turut terjejas. Keutamaan harus diberikan kepada golongan-golongan ini.

Sumber perbelanjaan kerajaan dapat diperoleh daripada perbelanjaaan luar belanjawan tanpa perlu merisaukan tentang defisit perbelanjaan negara. Cara ini tidak akan menjejaskan defisit perbelanjaan negara. Perbelanjaan luar belanjawan yang jelas dapat memberi manfaat yang besar kepada rakyat adalah lebih bagus daripada perbelanjaan luar belanjawan yang hanya membelanjakan duit kepada projek-projek mega dan mewah yang tidak memberi manfaat yang besar kepada rakyat.

Di dalam keadaan sebegini, hanya satu institusi yang masih berjalan dan boleh digerakkan semaksimum mungkin, iaitu institusi kerajaan. Institusi lain seperti institusi isi rumah dan syarikat swasta sudah lumpuh dan tidak dapat digerakkan sepenuhnya.

Justeru, kerajaan haruslah memainkan peranan untuk memastikan institusi lain seperti isi rumah dan syarikat PKS kekal utuh dan tidak teruk terjejas. Ini akan memastikan situasi selepas krisis wabak Covid-19 ini dapat digerakkan semula dalam keadaan yang tidak terlalu teruk, jika tidak seperti sebelumnya.

Apa yang kerajaan harus lakukan hanyalah dengan dua cara: 1) Bertindak dengan pantas; 2) Lakukan apa sahaja yang boleh. Bukan dengan memeras duit simpanan rakyat yang disimpan untuk digunakan di hari tua. ” katanya lagi.

Kerajaan akan mengumumkan pakej rangsangan ekonomi pada Jumaat yang dijangka akan memperuntukkan puluhan bilion ringgit bagi membantu rakyat mengharungi beberapa minggu lagi PKP serta sebagai persiapan untuk meredah suasana ekonomi pasca-Covid-19.

Ikuti Ekonomi Rakyat di Telegram


2022 – Malaysia vs. Inflasi

Share it
Inflasi di negara-negara terpilih

Setelah dikecewakan dek harapan palsu tahun 2021, dunia menuju tahun 2022 dengan penuh cabaran. Inflasi ataupun peningkatan paras harga barangan dan perkhidmatan yang dibeli oleh isi rumah boleh dianggap risiko buat warga global termasuk Malaysia di dalam mengharungi tahun ini.

Di Amerika Syarikat, inflasi mencanak 6.8% pada November 2021 berbanding November 2020. Peningkatan sedemikian dianggap mendadak dimana ia merupakan rekod tertinggi sejak tahun 1982.

Kadar inflasi yang stabil merupakan salah satu objektif ekonomi penting kerajaan di seluruh dunia bagi memastikan aktiviti ekonomi berjalan baik.

Di negara ini, inflasi pada November lalu meningkat kepada 3.3% berbanding bulan yang sama tahun sebelumnya. Peningkatan ini dianggap tinggi berbanding paras sebelum Covid dimana Malaysia merekodkan inflasi masing-masing pada 1.0% dan 0.7% pada tahun 2018 dan 2019.

Harga petrol RON95 meningkat 42 sen kepada RM2.05 seliter

Berdasarkan Indeks Harga Pengguna ( CPI ), inflasi pada November 2021 didorong tinggi oleh peningkatan komponen pengangkutan. Harga bahan api misalnya telah meningkat dari RM1.63 seliter bagi RON95 kepada RM2.05 seliter.

Rakyat Malaysia terutamanya golongan menengah dan atasan yang menggunakan minyak secara kerap antara yang paling bertuah dengan polisi Kerajaan Malaysia ketika ini kerana meletakkan harga siling minyak kepada RM2.05 seliter.

Tanpa harga siling, harga purata RON95 pada bulan November lalu dijangka mencecah RM2.76 seliter.

Pada tahun ini, Bank Negara Malaysia tidak meletakkan apa-apa angka untuk unjuran inflasi. Ayat yang digunakan di dalam tinjauan ekonomi untuk suku ke-3 2021 yang lalu dalam menggambarkan inflasi pada tahun ini adalah ”
headline inflation is projected to remain moderate in 2022
 “.

Pada detik ini, antara faktor yang mungkin memberi risiko kepada isi rumah adalah peningkatan kos logistik. Indeks Fret Kontena Shanghai telah meningkat lima kali ganda dari sekitar 1,000 mata pada Januari 2020 kepada 5,000 mata pada Januari 2022.

Langkah ini bakal memberi kesan yang tinggi buat rakyat Malaysia kerana sebahagian besar aktiviti ekonomi tanahair melibatkan barangan yang diimport. Pada tahun 2020 misalnya, RM800 bilion barangan telah diimport ke Malaysia. Nombor ini bukanlah angka yang kecil, ia bersamaan dengan lebih separuh saiz ekonomi Malaysia.

Jika isu ini tidak selesai di dalam tempoh yang terdekat, pengeluar mungkin terpaksa menaikkan harga barang sekaligus membebankan pengguna.

Harga barang kian meningkat – SERC

Langkah-langkah sedemikian sudah dapat dilihat akhir-akhir ini. Pada Disember lalu, pengeluar roti Gardenia telah meningkatkan harga mereka kepada RM4.00 bagi roti bersaiz jumbo 600g. Tindakan yang serupa turut diambil oleh sebuah lagi pengeluar roti besar di Malaysia iaitu Massimo.

Perkembangan ini bukanlah suatu situasi yang baik buat golongan berpendapatan rendah. Hal ini kerana roti merupakan alas perut yang paling murah dan senang dimakan yang merupakan makanan utama buat golongan yang kurang bernasib baik.

Kebimbangan mengenai kenaikan inflasi yang tinggi turut disuarakan oleh Socio-Economic Research Center. Badan penyelidikan ini menjangkakan inflasi pada tahun 2022 adalah sekitar 3.0%, lebih tinggi berbanding unjuran Kementerian Kewangan sekitar 2.1%.

Berapa pun angka inflasi, rakyat Malaysia tetap perlu mengharungi tahun 2022 dengan penuh cabaran setelah pendapatan mereka jatuh mendadak pada tahun lalu.

Ikuti Ekonomi Rakyat di Telegram


25 Tahun Belanjawan Defisit – Mampukah Defisit Fiskal Dikurangkan?

Share it
Kerajaan dijangka kutip RM291.5 bilion hasil pada tahun 2023

Belanjawan 2023 baru sahaja dibentangkan baru-baru ini di Dewan Rakyat oleh Perdana Menteri merangkap Menteri Kewangan Datuk Seri Anwar Ibrahim. Pembentangan pada 24 Februari lalu merupakan Belanjawan kali kesembilan yang pernah dibentangkan oleh beliau, menyamai rekod Tengku Razaleigh Hamzah yang memegang jawatan Menteri Kewangan antara tahun 1976 hingga 1984.

Sebenarnya, Belanjawan 2023 telah pun dibentangkan oleh bekas Menteri Kewangan Tengku Zafrul sekitar Oktober tahun lalu. Namun begitu, Belanjawan tersebut tidak sempat dibahas dan dilulus ekoran pembubaran Parlimen bagi memberi ruang kepada Pilihanraya Umum Ke-15.

Sejumlah RM388.1 billion diperuntukkan dalam Belanjawan 2023 yang dibentangkan semula ini, dengan RM289.1 bilion untuk perbelanjaan mengurus, RM99 bilion bagi perbelanjaan pembangunan serta RM2 bilion bagi simpanan luar jangka. Jumlah peruntukan ini adalah lebih besar berbanding RM372.3 billion yang diumumkan dalam Belanjawan 2023 yang dibentangkan oleh Tengku Zafrul tahun lalu.

Secara keseluruhannya, pertumbuhan ekonomi dijangka menyederhana kepada 4.5% bagi tahun 2023. Jangkaan ini adalah sejajar dengan pertumbuhan ekonomi global yang turut dijangka sederhana sekitar 2.9% akibat tekanan-tekanan yang masih melingkari seperti momentum ekonomi global yang perlahan serta dasar kewangan yang masih ketat di kebanyakan negara untuk mengekang kenaikan inflasi.

Kerajaan Malaysia hanya mengutip 15.4% hasil berbanding saiz ekonomi negara ini, jauh lebih rendah berbanding 22.3% yang direkodkan pada tahun 2023

Di sebalik peruntukan besar yang diumumkan dalam Belanjawan 2023, Kerajaan diunjur mampu mengutip hasil RM291.5 billion tahun ini, turun sedikit sebanyak 1% berbanding RM294.4 billion yang dikutip sepanjang tahun 2022. Penurunan ini berpunca dari ekonomi global yang dijangka perlahan serta harga komoditi yang dijangka menyederhana tahun ini.

Kesinambungan Program-Program Lepas

Secara keseluruhannya, kandungan Belanjawan 2023 tampak seperti tiada apa yang baharu kerana kebanyakan program atau insentif yang diumumkan hanyalah kesinambungan daripada apa yang telah pun dijalankan sebelum-sebelum ini.

Bahkan, ada sesetengah program seperti bantuan tunai Kerajaan Persekutuan hanyalah dijenamakan semula daripada Bantuan Keluarga Malaysia (BKM) kepada Sumbangan Tunai Rahmah (STR), yang dijangka memanfaatkan kira-kira 8.7 juta penerima berpendapatan bawah RM2,500. Kerajaan turut berjanji akan memberi bantuan tambahan sebanyak RM600 lagi buat isi rumah termiskin yang tersenarai dalam pangkalan data e-Kasih.

Antara isu utama yang dibangkitkan dalam pembentangan Belanjawan 2023 baru-baru ini juga adalah mengenai tahap hutang negara yang dilapor akan mencecah RM1.2 trillion, bersamaan lebih 60% daripada KDNK negara. Bayaran khidmat hutang sahaja dijangka sekitar RM46 billion, melepasi had maksimum 15 peratus yang ditetapkan selama ini.

Isu hutang negara yang tinggi ini turut diulas oleh Bank Dunia Malaysia dalam Laporan Pemantauan Ekonomi Malaysia berjudul ‘Expanding Malaysia’s Digital Frontier’ yang dilancarkan awal Februari lalu. Hutang Kerajaan Persekutuan yang tinggi akibat dari perbelanjaan besar-besaran yang diamalkan semasa tempoh pandemik COVID-19 dikhuatiri berisiko mengehadkan ruang fiskal negara.

Lantaran itu, Bank Dunia Malaysia menggesa Kerajaan untuk mencari sumber baharu bagi meningkatkan hasil negara, serta mengurangkan perbelanjaan-perbelanjaan besar yang membebankan kewangan negara seperti pemberian subsidi petrol, diesel dan LPG secara universal. Sepanjang tahun lepas sahaja, Kerajaan membelanjakan RM50.8 billion untuk subsidi bahan api berikutan harga minyak global dan arang yang naik mendadak akibat peperangan Rusia-Ukraine.

Kerajaan menyemak semula kadar cukai pendapatan individu

Kadar Cukai Pendapatan Baharu: M40 Suka, T20 Sengsara?

Antara yang mencuri tumpuan pada pembentangan Bajet 2023 ini ialah pengurangan kadar cukai pendapatan sebanyak 2% buat golongan M40 yang memiliki banjaran pendapatan tahunan antara RM35,000 sehingga RM100,000. Pengurangan cukai ini bertujuan memberi lebih banyak pendapatan boleh guna untuk dibelanjakan kira-kira 2.4 juta pembayar cukai dalam kategori M40.

Dalam masa yang sama, kadar cukai pendapatan dinaikkan antara 0.5% hingga 2% buat golongan T20 yang menerima pendapatan tahunan antara RM100,000 hingga RM1 juta. Pemindahan kadar cukai antara golongan M40 dan T20 ini dikatakan merupakan sebahagian usaha Kerajaan untuk mewujudkan sebuah sistem percukaian yang lebih progresif.

Pelaksanaan kadar cukai pendapatan baharu ini mungkin memberi sedikit kelegaan kepada golongan M40. Namun, kesan penurunan kadar cukai pendapatan golongan M40 ini juga harus dilihat dari pelbagai sudut kerana hasil cukai bersih Kerajaan dijangka berkurang sebanyak RM900 juta. Walaupun Kerajaan menggantikan kadar cukai pendapatan yang dipotong 2% daripada golongan M40 ini dengan menaikkannya buat golongan T20, kurang daripada 150,000 pembayar cukai T20 yang dijangka terlibat dengan kenaikan ini.

Apa yang diharapkan ialah pendapatan boleh guna yang bertambah selepas kadar cukai pendapatan dikurangkan itu akan ‘dipulangkan’ semula kepada ekonomi menerusi perbelanjaan-perbelanjaan yang dibuat.

Dalam pada itu, Kerajaan juga akan memperkenalkan cukai barangan mewah bagi pembelian barangan-barangan mewah dengan had nilai tertentu mengikut jenis barang mewah seperti jam tangan dan barangan fesyen mewah. Deloitte Malaysia meramalkan peningkatan kadar cukai pendapatan buat golongan T20 serta pelaksanaan cukai barangan mewah berpotensi melonjakkan hasil cukai negara sebanyak 4% berbanding tahun lalu.

Cukai Keuntungan Modal juga turut disebut sedang dikaji untuk diperkenalkan bermula tahun 2024 bagi pelupusan saham tidak tersenarai oleh syarikat.

Duti eksais juga akan dikenakan ke atas produk cecair atau gel mengandungi nikotin yang digunakan untuk rokok elektronik dan vape, dengan separuh daripada hasil duti eksais ini akan diperuntukkan semula kepada Kementerian Kesihatan Malaysia bagi mendokong ikhtiar Generational Endgame (GEG) serta meningkatkan kualiti perkhidmatan kesihatan.

Kerajaan sasar untuk mengurangkan defisit fiskal kepada 3.2% menjelang tahun 2025

Belanjawan Defisit, Norma Baharu?

Sedar ataupun tidak, pembentangan Belanjawan 2023 baru-baru ini juga merupakan ‘ulang tahun’ jubli perak yang ke-25 Malaysia berbelanjawan defisit. Lantaran itu, Perdana Menteri Datuk Seri Anwar Ibrahim mengumumkan hasrat Kerajaan untuk menurunkan nisbah defisit kepada KDNK negara daripada 5.6% yang dicatatkan pada tahun 2022 kepada 5% bagi tahun 2023. Kerajaan turut menyasarkan untuk mengurangkan lagi nisbah itu kepada 3.2% menjelang 2025 demi menuju kewangan negara yang lebih mampan.

Namun, adakah sasaran ini realistik memandangkan berbaki lebih kurang dua tahun sahaja lagi sebelum 2025? Lebih-lebih lagi, apabila hasil negara turut diramal turun 1% bagi tahun 2023, sejajar dengan pertumbuhan ekonomi global yang perlahan dan penurunan harga komoditi.

Sebagai perbandingan, nisbah defisit kepada KDNK negara pernah merekodkan sekitar 5.4% semasa tahun 2010, tidak lama selepas Krisis Kewangan Global melanda. Malaysia mengambil masa sekitar enam tahun untuk menurunkan nisbah defisit menjadi 3.2% kepada KDNK, semasa tahun 2015.

Dengan prospek ekonomi yang semakin muram, hanya terdapat dua kaedah sahaja dibawah kawalan Kerajaan untuk mengurangkan defisit fiskal negara pada tahun-tahun mendatang. Pertama, mengurangkan perbelanjaan. Namun, langkah ini sudah pasti bakal menimbulkan kemarahan orang ramai kerana berbelanja kurang buat rakyat.

Tambahan lagi sistem kesihatan negara ini yang semakin berada di dalam keadaan kritikal akibat kekurangan tenaga kerja bagi menyokong perkhidmatan kesihatan kepada rakyat. Sebarang usaha untuk menyelesaikan isu ini sudah semestinya akan memberi implikasi yang besar buat kewangan negara.

Alternatif lain bagi mengurangkan defisit adalah dengan meningkatkan hasil melalui cukai, yang mana turut bakal membangkitkan kegusaran orang ramai. Apatah lagi cukai-cukai yang memberi impak signifikan terhadap kewangan negara hanya terhad kepada cukai kepenggunaan seperti Cukai Barangan & Perkhidmatan (GST).

Dilema inilah menyebabkan Kerajaan Malaysia untuk sekian lama meneruskan tradisi Belanjawan defisit sejak tahun 1998 walaupun teori konvensional menyarankan perbelanjaan Kerajaan harus bergantung kepada kitaran ekonomi dimana belanjawan defisit hanya diamalkan apabila ekonomi bergerak perlahan.

Satu-satunya harapan untuk defisit fiskal 3.2% dapat dicapai adalah melalui pertumbuhan ekonomi pantas untuk beberapa tahun hadapan. Namun situasi ini bukanlah dibawah kawalan Kerajaan kerana prospek ekonomi negara kita sentiasa bergantung kepada prestasi ekonomi global.

Gambar utama oleh FB Anwar Ibrahim

Ikuti Ekonomi Rakyat di Telegram


51 Tahun Selepas DEB – Bagaimanakah Nasib Bumiputera?

Share it
Kaum Bumiputera merupakan kaum terbesar di Malaysia, seramai 21.1 juta orang atau merangkumi hampir 70% daripada populasi penduduk di negara ini. Menurut definisi Jabatan Perangkaan Malaysia, Bumiputera merujuk kepada etnik Melayu, Orang Asli, Bumiputera Sabah dan Bumiputera Sarawak. Meskipun memegang komposisi penduduk terbesar, kaum Bumiputera sering dikaitkan dengan pelbagai kesulitan ekonomi dan sosial yang tampak seperti tiada penghujungnya walaupun saban tahun diberikan keutamaan oleh Kerajaan.

Sekiranya dilihat semula ke polisi-polisi ekonomi Malaysia seperti Dasar Ekonomi Baru (DEB) 1970-1990 dan Model Baru Ekonomi (MBE) 2010-2020, agenda pemerkasaan sosioekonomi Bumiputera seringkali diangkat sebagai agenda utama melebihi agenda-agenda pembangunan yang lain.

Pelbagai tindakan afirmatif dilaksanakan oleh Kerajaan seperti menggalakkan kemasukan orang Melayu ke universiti bagi mewujudkan tenaga kerja yang berdaya saing serta penubuhan Permodalan Nasional Berhad bagi mendorong kaum Bumiputera membina simpanan mereka sendiri. Kesemua polisi ini adalah bagi memastikan kaum Bumiputera tidak ketinggalan berbanding kaum-kaum lain.

Namun begitu, persoalan timbul adakah ‘tongkat’ yang sejak sekian lama diberikan kepada kaum Bumiputera ini tidak cukup untuk membantu melonjakkan tahap sosioekonomi mereka setara dengan kaum-kaum lain, ataupun adakah kaum Bumiputera ini yang tidak bersungguh-sungguh memanfaatkan kelebihan yang dimiliki ini?

Mengimbas kembali ke era sebelum Kemerdekaan, kaum Bumiputera atau khususnya orang Melayu di negara ini tidaklah begitu bernasib baik dek kerana penjajahan yang mencengkam mereka sejak ratusan tahun.

Kuasa-kuasa besar imperalis dunia bersilih ganti menjarah hasil bumi Tanah Melayu untuk di bawa pulang ke empayar masing-masing. Dasar serta polisi yang diamalkan oleh penjajah-penjajah ini sering mengenepikan kaum Bumiputera dalam hampir kesemua aspek kehidupan termasuklah pendidikan, ekonomi serta politik.

Ketika zaman penjajahan British, dasar ‘pecah dan perintah’ yang diamalkan telah menyebabkan ramai orang Melayu tidak berpeluang untuk turut serta dalam aktiviti ekonomi secara komersial. Orang Melayu yang rata-rata menetap di luar bandar hanya tertumpu kepada aktiviti pertanian sara hidup seperti bercucuk tanam serta menjadi nelayan.

Bagi kaum Cina, majoriti mereka menetap di bandar serta lebih berpeluang terlibat dalam aktiviti perniagaan kerana memiliki modal. Tauke-tauke Cina membuat pelaburan yang besar dalam memonopoli industri bijih timah beberapa negeri seperti Selangor dan Perak, sehinggakan lombong-lombong mereka membekalkan hampir 78% daripada keseluruhan pengeluaran timah di Tanah Melayu pada tahun 1910. Selain itu, mereka turut menguasai komoditi-komoditi lain seperti gambir dan juga candu yang menyumbang hampir separuh daripada hasil pendapatan Tanah Melayu pada ketika itu.

Maka tidak hairanlah apabila negara mencapai Kemerdekaan pada 1957, merekalah mendapat manfaat yang terbesar kerana kaum Cina merupakan wakil tempatan tunggal dalam sektor ekonomi. Sebagai contoh, daripada 94,000 perniagaan yang didaftarkan pada tahun 1957, hampir tiga per empat daripadanya dimiliki oleh kaum Cina. Kaum Melayu hanya memegang lebih kurang 15% sahaja daripada perniagaan yang didaftarkan. Monopoli kaum Cina dalam industri-industri utama negara seperti perbankan juga begitu jelas sekali pada era pasca Kemerdekaan.

Perkara ini menyebabkan jurang kekayaan serta pendapatan antara kaum terus melebar, lantas menimbulkan ketidakpuasan hati yang menjadi percikan api membakar sentimen perkauman sehinggalah dikatakan menjadi punca tercetusnya tragedi berdarah 13 Mei 1969.

Namun, semua itu hanyalah sejarah lampau yang sudah pun lama berlalu. Sepatutnya setelah berpuluh tahun mencapai Kemerdekaan, semestinya nasib kaum Bumiputera adalah lebih baik dan terkehadapan memandangkan fokus pembangunan seringkali diberikan kepada mereka.

Apabila berbicara mengenai DEB, seringkali kisah kejayaan menurunkan kadar kemiskinan daripada 49.3% (1971) kepada 16.5% (1990) diulang-ulang. Walaupun hakikatnya tidak dinafikan DEB berjaya memperbaiki tahap sosioekonomi Bumiputera, namun tidak semua orang menikmatinya kerana ada sesetengah dasar DEB ini menggalakkan amalan ‘
rent-seeking
’ yang mengkayakan golongan elit Melayu tertentu sahaja tanpa sebarang usaha yang sebenar.

Dasar sebegini ditentang keras oleh golongan intelektual seperti Syed Hussein Alatas kerana beranggapan polisi DEB meningkatkan penyertaan ekonomi orang Melayu hanyalah menyebabkan lahirnya golongan kapitalis Melayu yang tamak haloba tanpa menyelesaikan isu sebenar kemiskinan orang Melayu secara amnya.

Lantaran itu perkara ini menyebabkan kaum Bumiputera yang pada asalnya bergelut dengan kemiskinan, ditambah dengan sebuah lagi masalah yang lebih parah, jurang ketidaksamaan yang semakin melebar antara kaum dan sesama mereka. Apa yang lebih parah, masalah-masalah ini terus wujud sehinggalah kini berdasarkan Laporan Statistik Bumiputera 2022 yang dikeluarkan Jabatan Perangkaan Malaysia baru-baru ini.

Jurang pendapatan di antara kaum di Malaysia semakin melebar

Daripada sudut pendapatan, kaum Bumiputera hanya memperoleh penengah pendapatan sebanyak RM5,420 pada tahun 2019, lebih rendah berbanding paras nasional (RM5,873). Apa yang lebih membimbangkan, pendapatan yang diperolehi kaum Bumiputera itu juga jauh ketinggalan berbanding kaum Cina (RM7,931) dan kaum India (RM5,981).

Sekiranya dilihat dengan lebih mendalam, pendapatan yang diperolehi kaum Bumiputera sentiasa berada di tahap yang lebih rendah berbanding kaum Cina dan India. Pada tahun 1957, dilaporkan purata pendapatan yang diterima kaum Melayu adalah sebanyak M$144, terendah berbanding M$272 dan M$217 bagi kaum Cina dan India.

Perbezaan penengah pendapatan kaum Bumiputera dan kaum Cina adalah sebanyak RM2,511 pada tahun 2019. Sebagai perbandingan pada tahun 2012, perbezaan penengah pendapatan antara kaum Bumiputera dan kaum Cina hanyalah sebanyak RM1,363. Situasi ini mencerminkan realiti jurang pendapatan yang semakin melebar antara kaum Bumiputera dan kaum Cina.

Pendapatan yang sedikit diperoleh oleh kaum Bumiputera menyebabkan rata-rata mereka sukar untuk menyimpan dengan berkesan walaupun mempunyai pelbagai platform simpanan dan pelaburan seperti Amanah Saham Berhad (ASB) dan Tabung Haji.

7.8 juta penyimpan ASB hanya mempunyai simpanan sebanyak RM624

Walaupun purata simpanan ASB dilaporkan sebanyak RM17,055 pada tahun lepas, realitinya tidak lah begitu indah sama sekali. Hal ini kerana menurut Laporan Tahunan ASB 2021, 76% atau 7.8 juta pemegang unit ASB (simpanan RM5,000 dan kebawah) hanya memegang unit saham bernilai RM4.9 bilion dengan purata simpanan hanyalah RM624.

Sebagai perbandingan, 83% unit saham yang bernilai RM149.3 bilion dimiliki oleh sekitar 1.01 juta orang (simpanan > RM50,000) dengan purata simpanan RM147,613.  Jika dipecahkan lagi, kumpulan penyimpan terkaya di ASB seramai 28,219 orang (simpanan > RM500,000) mempunyai purata simpanan sebanyak RM815,680.

Statistik ini juga mencerminkan jurang kekayaan yang luas meskipun di dalam kalangan kaum Bumiputera.

Persiapan menuju persaraan juga samar-samar buat kaum Bumiputera apabila dilaporkan 74% daripada ahli KWSP yang mempunyai simpanan kurang RM10,000 adalah terdiri daripada kaum Bumiputera. Hanya 13% dan 7% sahaja daripada mereka merupakan kaum Cina dan India.

Profesional bumiputera kekal rendah

Jumlah kaum Bumiputera yang bekerja sesetengah dalam bidang professional juga dilaporkan lebih rendah berbanding kaum Bukan Bumpitera. Misalnya, hanya 11,699 akauntan berdaftar daripada kaum Bumiputera, jika dibandingkan dengan 23,610 akauntan kaum Cina.

Jumlah peguam Bumiputera juga sedikit rendah, seramai 8,888 orang berbanding 13,254 peguam berbangsa Cina dan India. Sama juga dengan artitek, hanya 951 arkitek Bumiputera berbanding 1,328 artikek kaum Cina dan India. Namun, kaum Bumiputera dilihat mendominasi pekerjaan doktor gigi, jururawat dan nelayan di negara ini.

Daripada sudut pemilikan hartanah, hanya 73.7% kaum Bumiputera tinggal di rumah yang dimiliki mereka sendiri, sedikit tinggi berbanding kaum India (71.4%). Namun, mereka tetap jauh ketinggalan berbanding kaum Cina (86.7%).

Aktiviti pemilikan hartanah Bumiputera juga dilihat lemah apabila hanya merekodkan nilai transaksi sebanyak RM30.8 bilion melalui 106,276 transaksi. Kaum Bumiputera yang merangkumi sekitar 30% daripada populasi di negara ini pula melakukan 81,633 transaksi dengan nilai sebanyak RM40.8 bilion pada tahun lalu.

Kadar kemiskinan mutlak kekal tinggi bagi Bumiputera

Walaupun kadar kemiskinan telah turun dengan sangat drastik, daripada 49.3% pada 1970 kepada 5.6% pada tahun 2019, kaum Bumiputera masih dibelenggu masalah kemiskinan apabila mencatatkan kadar kemiskinan mutlak 7.2%, jauh lebih tinggi daripada paras nasional.

Angka itu juga lebih tinggi berbanding kaum Cina (1.4%) dan India (4.8%). Kadar kemiskinan kaum Bumiputera yang agak tinggi ini juga menyebabkan mereka menjadi penerima teramai bantuan Jabatan Kebajikan Masyarakat (JKM), seramai 383,036 orang berbanding hanya 136,124 Bukan Bumiputera.

Daripada aspek sosial juga rekod kaum Bumiputera tidak begitu baik. Apa yang merisaukan sebahagian statistik ini memaparkan kaum Bumiputera ‘menjuarai’ carta jumlah penghuni di pusat-pusat pemulihan akhlak kanak-kanak dan remaja.

Misalnya, nisbah penghuni Asrama Akhlak adalah 6:1 antara Bumiputera dan Bukan Bumiputera. Begitu juga dengan Sekolah Tunas Bakti, seramai 399 penghuninya pada 2021 terdiri daripada kaum Bumiputera. Hanya 25 penghuni sahaja daripada kaum Bukan Bumiputera.

Melihatkan kepada angka-angka yang dibincangkan di atas, nampak seperti nasib Bumiputera tidak lah begitu baik walaupun sudah berkali-kali lagu Anak Kecil Main Api dinyanyikan. Keutamaan dan pelbagai bantuan Kerajaan kepada Bumiputera dilihat gagal mencapai objektif dalam meningkatkan pegangan ekonomi Bumiputera meskipun ada yang berpendapat dasar ini berjaya mencapai matlamat untuk mengekalkan keharmonian fabrik sosial di negara ini.

Ikuti Ekonomi Rakyat di Telegram


53,200 Unit Rumah Bernilai RM40 Bilion Masih Belum Terjual – Dimana Silapnya?

Share it
Nilai Rumah Tidak Terjual Hampir Mencecah RM40 Bilion

Pusat Maklumat Hartanah Negara ( NAPIC ) mendedahkan bahawa 53,171 unit kediaman iaitu rumah dan apartment yang diservis (
serviced apartment
 ) masih belum terjual pada tahun 2020. Nilai rumah yang masih belum terjual ini dianggarkan bernilai RM40 bilion.

Terdapat 29,565 unit rumah yang masih belum terjual dengan sebahagian besar unit ini terletak di Johor, Selangor dan Perak dengan nilai purata unit yang tidak terjual sekitar RM640,000.

Bagi kategori apartment, terdapat 23,606 unit bernilai RM20.8 bilion yang masih belum terjual. Johor merupakan negeri dengan paling banyak unit yang tidak terjual iaitu sebanyak 16,442 unit diikuti Kuala Lumpur dan Selangor.

Bilangan rumah tidak terjual di Malaysia semakin kronik saban tahun. Untuk perbandingan, pada tahun 2016, hanya 18,704 unit rumah yang tidak terjual dengan nilai sebanyak RM11.5 bilion. Kini, nilainya telah meningkat hampir empat kali ganda dengan lebih 50,000 unit kediaman masih tidak terjual.

Kenapa Banyak Unit Tidak Terjual?

Johor merupakan antara negeri yang mempunyai bilangan rumah tidak terjual yang tinggi jika dibandingkan dengan saiz populasi negeri. Statistik menunjukkan 18,000 ribu unit kediaman masih belum terjual di negeri tersebut dengan nilai keseluruhan sebanyak RM20.5 bilion.

Ini bermaksud purata harga jualan unit yang masih tidak terjual di Johor adalah sebanyak RM1.139 juta, lebih tinggi berbanding purata nasional ( untuk unit rumah yang tidak terjual ).

53,171 Unit Rumah Masih Tidak Terjual

Krisis rumah tidak terjual berlaku apabila kerajaan China telah memperketatkan kawalan modal buat rakyat China pada tahun 2017. Perkara ini telah memberi impak yang besar buat projek mega yang dijalankan di Johor iaitu Forest City yang dibangunkan secara bersama dengan pemaju gergasi China, Country Garden.

Projek besar dengan anggaran nilai pembangunan kasar sebanyak RM450 bilion ini sememangnya menjadikan rakyat China sebagai prospek utama mereka. Country Garden telah membuka beberapa pusat jualan mereka di China bagi menjual unit-unit kediaman di Johor dengan
tagline
 ”
Next to Singapore
 ” yang kemudiannya ditutup apabila kerajaan China memperketatkan kawalan modal.

Kekalahan Barisan Nasional pada Pilihanraya Umum ke-14 boleh diumpamakan bagai jatuh ditimpa tangga buat projek ini. Isu pembangunan Forest City antara topik yang diperjuangkan oleh sebilangan pemimpin Pakatan Harapan yang menyifatkan projek ini tidak memberikan apa-apa manfaat kepada rakyat tempatan.

Tiga bulan selepas Dr Mahathir mengangkat sumpah sebagai Perdana Menteri, beliau telah melarang pembelian unit Forest City buat warga asing sekaligus dikatakan mencetuskan ketegangan diantara beliau dan kerabat diraja Johor.

Hal ini kerana Sultan Johor turut mempunyai kepentingan besar di dalam projek ini melalui Esplanade Danga 88 Sdn Bhd. Dengan krisis Pandemik Covid-19 yang berlanjutan sehingga sekarang, cahaya sinar harapan masih lagi tidak kelihatan buat projek Forest City ini.

Tak Terjual….
So What?

Bagi pemaju perumahan, isu rumah tidak terjual ini bukanlah suatu isu yang besar buat mereka. Meskipun kerajaan pernah cuba untuk melaksanakan cukai kekosongan hartanah (
property vacancy tax
 ) suatu ketika dahulu, namun cadangan ini hanyalah omong kosong.

Keuntungan Terkumpul Syarikat Hartanah Terbesar Negara Melebihi RM21 Bilion

Cukai kekosongan hartanah secara amnya dikenakan kepada unit-unit rumah yang tidak terjual untuk memberi insentif kepada pemaju untuk menjual stok-stok rumah mereka dengan segera. Cukai ini juga bertujuan untuk memastikan setiap projek yang dibangunkan mempunyai permintaan yang mencukupi daripada orang ramai.

Pemaju di Malaysia juga rata-ratanya mempunyai keuntungan terkumpul yang tinggi. Keuntungan terkumpul buat lima syarikat hartanah terbesar di Malaysia adalah sebanyak RM21 bilion menurut laporan tahunan terbaru mereka.

Oleh itu, bukan masalah besar jika unit-unit yang dibangunkan mereka tidak terjual. Berbeza dengan peniaga biasa, dimana mereka mula membuang harga apabila stok-stok jualan mereka tidak terjual bagi memastikan aliran wang perniagaan berjalan dengan baik.

Bagaimana Dengan Prestasi Industri Hartanah Perumahan Tahun Lalu?

Transaksi hartanah pada tahun lalu amat muram susulan pandemik Covid-19 yang menimpa dunia. Jumlah transaksi telah menurun dari 209,295 transaksi pada tahun 2019 kepada 191,354 transaksi dengan nilai RM65.8 bilion.

Nilai transaksi yang dicatatkan tahun lalu adalah 9% lebih rendah berbanding nilai yang dicatatkan pada tahun 2019 iaitu sebanyak RM72.4 bilion.

Meskipun pasaran hartanah suram tahun lalu, namun indeks harga rumah masih menunjukkan trend positif apabila indeks telah meningkat 0.6% kepada 199.3 mata pada tahun 2020. Purata harga rumah meningkat sedikit dari RM427,000 pada 2019 kepada RM430,000 pada tahun 2020.

Terdapat juga negeri yang menunjukkan penurunan harga rumah tahun lalu. Di Kuala Lumpur, harga rumah telah jatuh dari RM785,745 kepada RM778,143 manakala di Selangor purata harga rumah jatuh dari RM490,027 kepada RM486,659.

Negeri-negeri lain yang turut mencatatkan kejatuhan purata harga rumah adalah Pulau Pinang dan Sabah.

Dengan krisis kesihatan dan ekonomi yang terus berlanjutan, industri hartanah dijangka terus suram pada tahun ini. Kejatuhan pendapatan orang ramai susulan pandemik ini juga dijangka terus memberikan tekanan buat industri ini buat beberapa tahun terkehadapan.

Namun bagi golongan berpendapatan tinggi, ini merupakan masa yang terbaik untuk memiliki hartanah. Tambahan lagi dengan kadar bunga yang rendah membolehkan mereka untuk mendapat pembiayaan yang lebih kompetitif selain bayaran ansuran yang lebih rendah.

Artikel terdahulu :
Harga Rumah Naik Hampir 100% Dari Tahun 2010 Hingga 2020

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


68% Isi Rumah di PPR Kuala Lumpur Tidak Mempunyai Sebarang Simpanan Wang – UNICEF Malaysia

Share it

Laporan edisi kedua ‘ Families on The Edge ‘ oleh UNICEF Malaysia dan UNFPA mendedahkan bahawa 68% isi rumah yang tinggal di Projek Perumahan Rakyat ( PPR ) Kuala Lumpur tidak mempunyai sebarang simpanan kewangan. Peratusan ini meningkat 5% dari 63% pada tahun lalu ( sebelum pandemik Covid-19 ) kepada 68% pada September 2020.

Berbanding Mei lalu iaitu ketika Perintah Kawalan Pergerakan ( PKP ) dilaksanakan, angka ini  jatuh dari 72% kepada 68% pada September.

Keadaan isi rumah berpendapatan rendah ini mengalami sedikit pemulihan semenjak PKP ditamatkan namun keadaan tidak kembali normal seperti tahun lalu

Pendapatan bulanan penengah isi rumah mula meningkat dari RM1,819 pada Mei lalu kepada RM2,233 pada September. Meskipun begitu, pendapatan mereka masih lagi 9% lebih rendah berbanding tahun lalu dimana mereka mencatatkan pendapatan RM2,457 sebulan.

Antara kumpulan yang paling terkesan sekali dengan krisis kesihatan ini adalah isi rumah yang diketuai oleh Ketua Isi Rumah Kurang Upaya. Pendapatan penengah mereka jatuh dari RM1,300 tahun lalu kepada RM990 iaitu jauh dibawah pendapatan garis kemiskinan.

Data menunjukkan 1 dari 2 ( 50% ) daripada isi rumah di PPR Kuala Lumpur berada di dalam kemiskinan mutlak manakala hampir 97% hidup dalam kemiskinan relatif iaitu meraih pendapatan kurang dari RM2,987 sebulan.

Harus diingat, kadar kemiskinan mutlak bagi komuniti ini sudah sedia tinggi pada tahun lepas, iaitu pada kadar 44%. Ianya jauh lebih tinggi jika dibandingkan dengan kadar kemiskinan Mutlak di Kuala Lumpur pada tahun 2019, iaitu pada kadar hampir 0% (0.2%). Peratusan isi rumah PPR ini yang hidup dalam keadaan miskin tegar juga membimbangkan, iaitu pada kadar 17%. Ini bermaksud isi rumah ini tidak dapat akses yang cukup kepada makanan yang sihat.

Penyelidikan ini juga mendedahkan keadaan kesihatan isi rumah dimana majoriti daripada mereka mempunyai seorang ahli keluarga yang mempunyai penyakit kronik seperti kencing manis ( 46% )  atau darah tinggi ( 35% ).

Kanak-kanak juga berdepan tekanan yang tinggi selepas PKP dimana 7% pelajar sekolah menengah tidak hadir ke sekolah manakala satu per lima ketua isi rumah melaporkan anak-anak mereka mula kehilangan minat untuk pergi ke sekolah.

Ibu bapa turut mempunyai cabaran mereka yang tersendiri dalam menyediakan pendidikan buat kanak-kanak. Separuh daripada ketua isi rumah melaporkan mereka mempunyai kesukaran untuk menyediakan duit poket buat anak-anak ke sekolah dan keadaan ini lebih teruk dalam kalangan isi rumah yang diketuai oleh wanita iaitu setinggi 65%.

Tidak seperti tanggapan orang ramai, pendidikan atas talian bukan mudah untuk semua terutamanya dalam kalangan isi rumah berpendapatan rendah. Laporan ini menunjukkan hampir 80% pelajar tidak mempunyai komputer. Kebanyakkan pelajar menggunakan telefon pintar untuk mengikuti pengajian atas talian di mana mereka harus berkongsi telefon tersebut dengan adik beradik mereka yang lain.

Majoriti ibu bapa juga tidak gemar dengan pengajian atas talian. Antara sebab utama adalah kerana anak-anak tidak mempunyai tempat untuk belajar yang kondusif. Kebanyakkan mereka terpaksa belajar di ruang tamu yang mungkin terdedah dengan pelbagai gangguan. Selain itu, akses terhadap internet turut menjadi cabaran utama pengajian atas talian ini.

Penyelidik laporan ini mencadangkan untuk kerajaan terus-menerus memberikan bantuan kepada mereka yang terkesan selain meluaskan liputan bantuan. Sebagai contoh, hanya 2% mereka yang bekerja sendiri memperoleh Geran Khas Prihatin dan hampir separuh (48%) daripada mereka yang sepatutnya menerima BPN, tidak menerima bantuan tersebut.

Bantuan-bantuan seperti moratorium bayaran balik pinjaman bank dan pengeluaran wang persaraan dari Kumpulan Wang Simpanan Pekerja ( KWSP ) juga kelihatan tidak banyak membantu golongan ini. Menurut mereka, bantuan yang banyak membantu menghadapi krisis ini adalah bantuan tunai seperti Bantuan Prihatin Nasional serta pengecualian bayaran sewa rumah.

Zouhair Rosli, salah seorang penyelidik yang menyediakan laporan ini turut menyuarakan kebimbangan beliau terhadap situasi isi rumah berpendapatan rendah ini;

” Perkataan ‘normal’ bagi isi rumah ini tidak seharusnya dirujuk kepada keadaan yang “pulih seperti sedia kala”.
Keadaan mereka sudah sedia teruk sebelum pandemik
. Justeru, tindakan yang sewajarnya daripada kerajaan adalah diperlukan dengan kadar yang segera. “

Seramai 500 isi rumah di PPR sekitar Kuala Lumpur telah ditemuramah bagi menyiapkan laporan ini melibatkan 2,832 ahli isi rumah. Walaupun purata saiz isi rumah agak besar iaitu sekitar 5.7 orang, namun purata bilangan anak hanyalah 2.3 orang. Selebihnya ialah emak atau ayah yang tinggal bersama. Ini juga menunjukkan persepsi masyarakat tentang orang miskin yang dikatakan mempunyai anak yang ramai adalah tidak benar.

Laporan ini disediakan oleh DM Analytics yang diketuai oleh Dr Muhammed Abdul Khalid dan dibiayai oleh UNICEF Malaysia dan UNFPA dengan sokongan kerajaan Denmark.

Laporan penuh boleh diakses di
https://www.unicef.org/malaysia/families-edge

Ikuti Ekonomi Rakyat di Telegram


71% Pekerja Penghantaran Makanan di Malaysia Pernah Kemalangan, Majoriti Kerja Sehingga 84 Jam Seminggu

Share it
Sektor pekerjaan gig kini semakin popular di serata dunia setelah akses internet yang meluas berjaya mentransformasikan sebahagian industri perniagaan. E-hailing (e-panggilan) antara segmen ekonomi gig yang berjaya membuka lembaran baru buat perniagaan teksi mahupun penghantaran makanan.

Hanya di hujung jari, pengguna boleh mendapatkan teksi untuk menghantar mereka ke destinasi yang dituju. Atau pengguna juga dapat menempah makanan mereka untuk dihantar terus ke pejabat mereka pada waktu makan tengah hari tanpa perlu menghirup udara panas dibawah terik sang suria.

Perkhidmatan-perkhidmatan ini bukanlah baru. Servis teksi ataupun penghantaran makanan telah pun bertapak di negara ini untuk sekian lama. Namun revolusi internet telah berjaya mengubah landskap perniagaan ini ke tahap yang seterusnya.

Ramai golongan muda mengambil keputusan untuk menjadi pekerja gig. Waktu kerja yang fleksibel dikatakan antara faktor yang menyumbang kepada pemilihan pekerjaan ini. Namun disebalik populariti pekerjaan ini, data kajian oleh agensi Kerajaan menunjukkan realiti yang menggerikan.

Jam bekerja yang lama

Menurut Unit Penyelidikan, Analitik dan Teknologi Maklumat (RAIT) Unit Peneraju Agenda Bumiputera (TERAJU), 70.8% pekerja penghantaran makanan (P-hailing) bekerja diantara 49 jam sehingga 84 jam seminggu.

Hanya 22.3% daripada pekerja penghataran makanan ini bekerja kurang daripada 49 jam seminggu. Dalam erti kata lain, penghantar-penghantar makanan di Malaysia bekerja pada tempoh waktu yang lebih tinggi berbanding pekerja-pekerja biasa.

Mengikut Akta Kerja yang baru, bilangan jam bekerja seminggu di Malaysia telah diturunkan daripada 48 jam seminggu kepada 45 jam seminggu.

Tempoh masa kerja yang ekstrem sudah pasti mendedahkan pekerja-pekerja penghantaran ini kepada risiko kesihatan. Hal ini kerana fokus untuk seorang manusia adalah terhad dan bekerja melebihi lapan jam sehari membuka ruang kepada kelekaan dan kecuaian yang boleh mengundang kecelakaan.

71% pekerja penghantaran makanan pernah mengalami kecederaan dan kemalangan sewaktu bekerja

Laporan
‘Kajian Peluang Pekerjaan Dalam Perkhidmatan P-Hailing (Penghantar Makanan) Di Kalangan Bumiputera Semasa Pandemik Covid-19’
 turut menunjukkan bahawa 71.0% daripada mereka pernah mengalami kecederaan dan kemalangan ketika bekerja.

Apa yang lebih menyedihkan, 77% daripada mereka yang mengalami kemalangan dan kecederaan ini tidak menerima sebarang faedah kecederaan/kemalangan daripada syarikat P-hailing.

Statistik ini bukanlah satu berita yang baik buat sebuah negara seperti Malaysia yang bercita-cita ingin mencapai status negara maju dan berpendapatan tinggi.

Jaringan keselamatan sosial yang lemah tanpa perlindungan sewajarnya menghukum golongan rentan. Sudahlah pekerjaan P-hailing ini terdedah dengan risiko kemalangan, apabila berlaku kemalangan pula, tiada sebarang faedah yang boleh membantu mereka mengharungi detik-detik sukar itu.

Pendapatan bulanan pekerja penghantaran makanan

Upah per jam yang diterima pekerja-pekerja penghantaran makanan juga masih boleh dianggap rendah. Menurut kajian yang dibuat, sebanyak 82.9% penghantar makanan meraih pendapatan bersih kurang dari RM3,600 sebulan.

Hanya 17.1% yang melaporkan bahawa mereka menerima pendapatan bersih lebih dari RM3,600 sebulan.

Jika dibandingkan dengan waktu bekerja yang direkodkan, data menunjukkan anggaran pendapatan per jam kumpulan ini adalah amat rendah. Sebahagian besar daripada mereka meraih pendapatan yang tinggi hasil daripada tempoh jam bekerja yang panjang.

Hanya 10% jurutera baru menerima gaji permulaan melebihi RM3,000 sebulan

Namun dari sisi lain, pendapatan keseluruhan yang diraih pekerja gig ini boleh dianggap lebih tinggi berbanding gaji permulaan sebilangan graduan baru di Malaysia. Kajian Lembaga Jurutera Malaysia misalnya melaporkan hanya 10% daripada jurutera baru yang menerima gaji melebihi RM3,000 sebulan.

37% daripada mereka pula melaporkan menerima gaji dibawah RM2,000 sebulan, hanya lebih sedikit berbanding gaji minimum di Malaysia.

*Bukan gaji yang wajar bagi graduan setelah empat tahun bergelut dengan kiraan-kiraan kompleks yang dipenuhi dengan huruf dan angka

Manakala bagi pekerja penghantaran makanan, 53.1% melaporkan bahawa mereka meraih pendapatan lebih dari RM3,200 sebulan.

Meskipun industri ini membuka banyak ruang rezeki kepada warga kita, namun penambahbaikan perlu dilaksanakan oleh Kerajaan bagi memastikan kebajikan pekerja-pekerja gig ini terjamin.

Isu keselamatan, perlindungan sosial, hak-hak sebagai pekerja (meskipun pekerja gig tidak dianggap sebagai pekerja oleh syarikat penyedia platform) serta upah yang adil antara aspek-aspek penting yang diteliti secara menyeluruh oleh semua pihak berkepentingan.

Artikel berkaitan:
” Ekonomi Gig Bukan Penyelesaian, Cara ia Beroperasi Lebih Kepada Eksploitasi ” – Dr Nungsari Radhi

Ikuti Ekonomi Rakyat di Telegram


Adakah Gaji Menteri Malaysia Terlalu Tinggi?

Share it

Gaji ahli politik sering kali menjadi topik perbualan di dalam kalangan rakyat Malaysia. Baru-baru ini, portal Suruhanjaya Pencegahan Rasuah Malaysia mendedahkan pendapatan yang diperoleh oleh ahli pentadbiran kerajaan dimana Perdana Menteri mengungguli carta sebagai ahli pentadbiran dengan pendapatan tertinggi iaitu pada RM94,000.

Menteri Wilayah, TS Annuar Musa pula berada di tangga kedua dengan pendapatan RM88,000 sebulan diikuti menteri dari Sabah, Datuk Jeffrey Kitingan pada RM85,000.

Pendapatan terendah yang diisytiharkan oleh ahli pentadbiran kerajaan kepada SPRM adalah RM25,700 sebulan. Dalam kata lain, majoriti ahli politik di Malaysia memperoleh pendapatan di luar lingkungan pendapatan majoriti rakyat Malaysia dimana gaji penengah pekerja di Malaysia adalah sekitar RM2,308 sebulan

Menurut laporan lalu, menteri di Malaysia dibayar gaji sebanyak RM14,907 sebulan manakala Timbalan Perdana Menteri dan Perdana Menteri dibayar masing-masing pada RM18,168 dan RM22,827. Gaji ini tidak termasuk pendapatan yang diraih mereka sebagai Ahli Parlimen dan elaun-elaun lain yang disediakan oleh kerajaan.

Persoalannya….. Adakah gaji Ahli Politik di Malaysia ini Berpatutan?

Ekonomi Rakyat cuba membandingkan gaji menteri di Malaysia dengan menteri di negara-negara lain bagi melihat adakah ahli pentadbiran kerajaan dibayar pada kadar yang munasabah. Dapatan kami menunjukkan menteri di Malaysia menikmati gaji yang jauh lebih tinggi berbanding menteri di negara-negara lain.

Sebagai contoh, menteri di Malaysia memperoleh gaji 12.4 kali ganda lebih tinggi berbanding gaji minimum yang ditetapkan oleh kerajaan. Gaji tahunan menteri di negara ini adalah sebanyak RM178,000 setahun manakala gaji minimum pula hanya sekitar RM14,400.

Nisbah gaji menteri dan gaji minimum di Malaysia ini jauh lebih tinggi berbanding negara-negara maju lain. Menteri di UK sebagai contoh hanya memperoleh GBP79,750 setahun dimana hanya 4.6 kali lebih tinggi berbanding gaji minimum ( GBP17,077 ) rakyat mereka.

Meskipun KDNK per kapita UK empat kali lebih besar berbanding Malaysia, namun jurang gaji menteri mereka dengan gaji minimum yang dinikmati oleh rakyat jauh lebih kecil berbanding apa yang diperoleh oleh menteri di Malaysia Malaysia.

Jiran kita, Indonesia turut membayar gaji menteri mereka pada kadar yang lebih munasabah. Gaji tahunan mereka hanyalah sekitar Rp233,680,000 manakala rakyat pula menikmati gaji minimum sebanyak  Rp50,400,000 setahun berdasarkan gaji minimum di Jakarta. Ini bermaksud menteri di Indonesia hanya memperoleh gaji sekitar lima kali ganda lebih besar berbanding gaji minimum.

Turunkan Gaji Menteri atau Tingkatkan Gaji Minimum!

Dapatan di atas jelas menunjukkan bahawa menteri di Malaysia memperoleh pendapatan jauh lebih tinggi berbanding rakan sejawat mereka di luar negara. Terdapat dua pendekatan bagi mengurangkan jurang di antara dua kelas yang berbeza darjat ini. Satu, gaji menteri perlu diturunkan. Alternatif lain adalah gaji minimum perlu ditingkatkan. Pilihan kedua lebih praktikal berbanding pilihan pertama.

Pekerja-pekerja di Malaysia ini sememangnya memperoleh upah atau gaji yang tidak setimpal. Data yang dikeluarkan oleh Jabatan Perangkaan baru-baru ini menunjukkan pampasan pekerja pada 2019 di Malaysia hanyalah sekitar 35.9% berbanding keseluruhan KDNK, jauh lebih rendah berbanding apa yang disasarkan melalui Rancangan Malaysia ke-11 iaitu 40% menjelang 2020

Pekerja di negara lain memperoleh pampasan pekerja yang lebih setimpal. Sebagai contoh, pekerja di Australia memperoleh pampasan pekerja sebanyak 47.0% manakala pekerja di United Kingdom memperoleh pampasan pekerja sekitar 50%.

Menjelang pembentangan Belanjawan 2021, kerajaan perlu menaikkan gaji minimum ke paras yang lebih tinggi selepas kali terakhir dinaikkan pada 2019. Ini seiring dengan konsesus yang dicapai melalui Jawatankuasa Teknikal Perundingan Gaji Minimum dimana paras gaji minimum perlu disemak setiap dua tahun.

Mekanisme yang digunapakai ini jauh ketinggalan berbanding negara lain. Indonesia sebagai contoh menyemak gaji minimum secara tahunan sekaligus membolehkan rakyat memperoleh gaji minimum yang lebih tinggi. Malaysia pula hanya meningkatkan gaji minimum pada awal tahun ini untuk bandar-bandar besar saja.

Rakyat Malaysia perlu mengambil kesempatan yang ada dengan menyuarakan hak mereka untuk menuntut gaji minimum yang setimpal untuk tahun hadapan. Kerajaan dijangka akan membentangkan Belanjawan 2021 pada November ini.

Ikuti Ekonomi Rakyat di Telegram


Adakah Perdagangan Bebas Benar-Benar Bebas?

Share it
September 1945 merupakan tarikh penting yang menyaksikan berakhirnya Perang Dunia Kedua. Pada ketika itu, dua negara besar dalam Kuasa Paksi, iaitu Jepun dan Jerman menyerah kalah kepada Kuasa Bersekutu yang terdiri daripada kuasa besar Amerika Syarikat, Empayar British, Perancis dan Rusia.

Penamatan Perang Dunia Kedua turut menyaksikan perubahan ketara dalam polisi luar yang diamalkan negara-negara kuasa besar dunia pada ketika itu. Jika sebelum dan semasa Perang Dunia Kedua, kebanyakan negara ini mengambil sikap imperialisme dengan menjajah serta mengeksploitasi hasil bumi negara-negara lain demi mengaut keuntungan semata-mata.

Namun, selepas berakhirnya Perang Dunia Kedua, negara-negara kuasa besar ini mula melaksanakan apa yang disebut sebagai ‘perintah dunia baru’ atau
new world order
 bagi memulihkan ekonomi pasca peperangan serta memastikan keamanan global dapat terus dipertahankan.

Pada ketika inilah pertubuhan-pertubuhan global seperti Pertubuhan Bangsa-Bangsa Bersatu (PBB), Bank Dunia dan Tabung Kewangan Antarabangsa (IMF) mula dibentuk selepas Persidangan Bretton Woods 1944 untuk menjayakan agenda ‘perintah dunia baru’ ini.

Persidangan Pertubuhan Perdagangan Dunia Pertama yang dijalankan di Singapura pada tahun 1996

23 buah negara juga telah menandatangani Perjanjian Umum Mengenai Tarif dan Perdagangan (GATT) pada tahun 1947 untuk menggalakkan perdagangan antarabangsa dengan mengurangkan atau menghapuskan halangan-halangan untuk berdagang seperti tarif atau kuota. GATT menjadi asas kepada pembentukan Pertubuhan Perdagangan Dunia (WTO) pada tahun 1995.

Liberalisme: Era Baharu Dunia Pasca Peperangan

Polisi negara-negara kuasa besar ini mula berubah daripada pendekatan imperialisme kepada liberalisme. Mereka mula perlahan-lahan melepaskan cengkaman dan mula menyokong usaha-usaha ke arah kemerdekaan negara-negara yang dijajah.

Malaysia, atau Persekutuan Tanah Melayu pada ketika itu, turut tidak terkecuali apabila
Empayar British mula membenarkan urusan pentadbiran negara dijalankan oleh pemimpin-pemimpin tempatan pada ketika itu. Sebuah pilihan raya peringkat Persekutuan Tanah Melayu telah dijalankan pada tahun 1955 untuk memilih anggota Majlis Perundangan Persekutuan.

Namun, peperangan yang disangka-sangka sudah berakhir bertukar wajah menjadi peperangan bersifat halus, atau lebih popular sebagai ‘Perang Dingin’ antara Amerika Syarikat dan Kesatuan Soviet. Selepas tamat Perang Dunia Kedua, kedua-dua kuasa besar ini berlumba-lumba dalam segenap aspek politik, ekonomi, sains, teknologi bahkan sukan untuk menunjukkan siapakah paling jaguh dalam menyebarkan panji ideologi masing-masing.

Dunia pada ketika itu seakan-akan terpisah antara ideologi kapitalisme (Amerika Syarikat) vs sosialisme (Kesatuan Soviet). Apa yang lebih menyedihkan, pertembungan ideologi ini turut mengakibatkan peperangan saudara atau pemisahan sempadan di beberapa buah negara seperti Korea, Vietnam dan Jerman.

Dari sudut positifnya, dunia pasca Perang Dunia Kedua adalah secara relatifnya lebih aman dan tenteram. Kestabilan politik global yang perlahan-lahan dikecapi membantu merancakkan kembali ekonomi, terutamanya dari sudut perdagangan. Sebagai contohnya, jumlah perdagangan antarabangsa meningkat dari AS$56.4 billion (1950) kepada AS$127.2 billion (1960), menurut data WTO.

Pelbagai perjanjian perdagangan bebas menyusul pasca Perang Dunia Kedua, bertujuan mencipta sebuah dunia yang saling berhubung, selaras dengan konsep globalisasi dan keterbukaan perdagangan (trade openness) yang begitu popular pada ketika itu. Ada antara perjanjian ini yang bersifat dua hala (bilateral) atau pelbagai hala (multilateral).

Secara konsepnya, perjanjian perdagangan bebas atau
Free Trade Agreement
 (FTA) merujuk kepada kerjasama yang terjalin antara dua atau lebih negara untuk membentuk sebuah kawasan bebas dagang. Lazimnya, halangan-halangan perdagangan seperti kuota, tarif atau cukai import akan dikurangkan atau dimansuhkan antara negara-negara ini bagi menggalakkan lebih banyak aktiviti perdagangan.

Perjanjian Perdagangan Bebas: Sebuah Wayang Negara Kuasa Besar?

Namun, persoalannya, sejauh manakah perdagangan bebas ini benar-benar bebas? Ataupun adakah ia hanyalah satu bentuk penjajahan baharu atau neo-colonialism yang digerakkan negara-negara kuasa besar ini bagi menjamin penguasaan mereka dalam ekonomi global?

Hal ini kerana jika diteliti kebanyakan perjanjian perdagangan bebas ini dipelopori oleh negara-negara kuasa besar seperti Amerika Syarikat, UK dan Jepun, yang sering menggunakan kelebihan ekonomi yang dimiliki mereka untuk ‘memancing’ penyertaan negara-negara ekonomi lebih kecil.

Kebiasaannya, pelbagai janji manis akan ditabur seperti harga import yang lebih murah, akses kepada barangan dan perkhidmatan yang lebih berkualiti, perkongsian tenaga buruh mahir serta kepakaran teknologi. Negara-negara kecil ini turut dijanjikan bahawa ekonomi mereka akan bertambah maju hasil penyertaan dalam perjanjian perdagangan bebas bersama negara-negara kuasa besar ini.

Meskipun perdagangan bebas ini menjanjikan peluang dan akses perdagangan yang lebih terbuka buat negara-negara peserta, hakikatnya kelebihan sudah tentu akan lebih banyak diperolehi oleh negara-negara kuasa besar ini berbanding negara-negara kecil.

Memetik kajian daripada Arnold (2006), beliau berkata bahawa polisi Amerika Syarikat seolah-olah ‘mengikat’ rakan dagang mereka untuk menyertai perjanjian perdagangan bebas. Taktik yang biasa digunakan Amerika Syarikat ialah dengan mencipta sebuah persepsi bahawa negara-negara ini akan rugi dan terlepas peluang sekiranya mereka tidak mahu menyertai perjanjian perdagangan bebas ini. Akibatnya, ada sesetengah negara ini yang menjadi terlalu bergantung kepada Amerika Syarikat.

Dennis Arnold yang turut berkhidmat sebagai Pensyarah Kanan di University of Amsterdam memetik contoh Mexico yang menyertai Perjanjian Perdagangan Bebas Amerika Utara (NAFTA) pada tahun 1994 bersama Kanada dan Amerika Syarikat. Melalui NAFTA, eksport Mexico meningkat tiga kali ganda daripada AS$67.5 billion (1993) kepada AS$187.4 billion (2002). Sejumlah AS$124 billion pelaburan langsung asing (FDI) diterima Mexico dalam tempoh yang sama, majoritinya dari Amerika Syarikat.

Meskipun tidak dinafikan Mexico berjaya menikmati prestasi ekonomi yang lebih baik hasil perjanjian ini, Mexico menjadi terlalu bergantung terhadap Amerika Syarikat. Sebagai contoh, 65% import Mexico datang dari Amerika Syarikat menurut kajian Arnold ini. Manakala, hampir 89% eksport Mexico dihantar ke Amerika Syarikat.

Lebih malang, kebergantungan yang tinggi terhadap Amerika Syarikat menyebabkan taraf sosioekonomi Mexico gagal ditambah baik. Hal ini kerana perjanjian perdagangan bebas sebegini secara tidak langsung menjadi sebuah bentuk eksploitasi moden oleh negara-negara maju.

Secara kebiasaannya, pengeluaran syarikat-syarikat negara maju ini akan dipindahkan ke negara-negara yang mundur atau sedang membangun ini bagi memaksimumkan keuntungan mereka menerusi kos buruh yang murah. Akibatnya, gaji di negara-negara ini kekal rendah, serta menyebabkan industri mereka terus terperangkap dalam pengeluaran ‘
labour-intensive
’ yang berteknologi rendah.

Perkara ini dibuktikan apabila KDNK per kapita sebenar Mexico pada tahun 2003 (127,519 peso Mexico) adalah hampir sama sahaja berbanding lebih dua dekad yang lepas, iaitu 113,381 peso Mexico pada tahun 1980. Purata kadar pertumbuhan ekonomi tahunan sepanjang tempoh NAFTA dalam kajian Arnold ini hanyalah didapati sekitar 1% sahaja.

Setelah hampir 20 tahun berada dalam NAFTA, Mexico gagal mencapai tahap ekonomi yang dijanjikan semasa awal penyertaan mereka dahulu. Perjanjian ini yang lebih memihak kepada Amerika Syarikat menyebabkan rakyat Mexico berasa kurang senang, lantas memaksa perjanjian NAFTA ini diubah suai beberapa tahun yang lepas.

Negara-negara maju di Barat yang sejak sekian lama menjadi jaguh dalam mempromosikan perdagangan bebas juga nampaknya semakin meninggalkan konsep ini apabila merasakan kedudukan ekonomi mereka terancam, terutamanya dengan kehadiran kuasa ekonomi besar baharu seperti China.

Sebagai contoh, Amerika Syarikat melancarkan siri perang dagang dengan mengenakan tarif terhadap barangan yang diimport dari China ketika pentadbiran Presiden Donald Trump. Malah sehingga ke saat ini, Amerika Syarikat masih mengenakan sekatan eksport terhadap beberapa jenis barangan ke China, terutamanya produk teknologi seperti cip, atas alasan “keselamatan negara”. Begitu juga dengan UK yang telah mengambil keputusan untuk keluar dari Kesatuan Eropah (EU) melalui langkah Brexit pada awal 2020 kerana merasakan tidak beruntung untuk terus kekal lama berada dalam EU.

Meskipun keterbukaan perdagangan wajar diteruskan bagi manfaat-manfaat yang bakal diperolehi, ini tidak bermakna sesebuah negara itu perlu sewenang-wenangnya memasuki perjanjian perdagangan bebas bersama negara-negara maju lain. Hal ini kerana jika diteliti terdapat beberapa buah negara yang mengamalkan dasar perdagangan perlindungan (
trade protectionism
), namun masih berjaya mencapai status negara maju. Antara negara-negara tersebut ialah Korea Selatan dan Jepun, yang mengamalkan dasar perdagangan perlindungan sekitar tahun 1960an.

Antara tujuan utama dasar ini dijalankan ialah untuk menyokong pertumbuhan industri tempatan. Tanpa dasar perdagangan perlindungan, produk-produk yang dihasilkan syarikat tempatan akan berhadapan dengan persaingan yang hebat, lebih-lebih lagi daripada negara maju yang sudah tentunya memiliki kemahiran dan kepakaran untuk menghasilkan produk yang lebih baik. Sekiranya ini berlaku, produk tempatan tidak berpeluang untuk berkembang serta mencapai kualiti yang baik sehingga dapat dikomersialkan di peringkat antarabangsa.

Sekitar sedekad yang lepas, Malaysia pernah digegarkan dengan kontroversi Perjanjian Perkongsian Trans-Pasifik (TPPA) ketika pentadbiran bekas Perdana Menteri Najib Razak. Perjanjian TPPA ini pada asalnya dianggotai oleh 12 buah negara termasuklah Australia, Brunei, Canada, Chile, Jepun, Mexico, New Zealand, Peru, Singapura, Vietnam, Amerika Syarikat dan Malaysia.

Perjanjian ini penuh kontroversi kerana dikatakan mampu mengancam banyak elemen melibatkan kos perubatan, paten, harta intelek, alam sekitar, hak pekerja, pertanian, pemilikan Kerajaan dalam syarikat korporat dan sebagainya.

Himpunan Bantah TPPA yang berlangsung pada tahun 2014

Pada ketika itu, tokoh ekonomi, Prof Dr Jomo Kwame Sundaram telah menggesa Malaysia menolak dari menyertai Perjanjian TPPA. Beliau berpandangan perjanjian ini tidak akan mendatangkan manfaat yang signifikan kepada negara. Menurut beliau, unjuran impak ekonomi yang dibuat oleh Model Polisi Global PBB terhadap Perjanjian TPPA mendapati bahawa perjanjian ini akan membawa kepada kehilangan pekerjaan yang besar serta peningkatan ketidaksamarataan dalam negara.

Perjanjian ini bagaimanapun tidak berjaya diteruskan setelah Presiden Donald Trump membuat keputusan untuk menarik penyertaan AS. Namun, idea perjanjian ini tidak terhenti di situ kerana saki baki negara yang tinggal bersepakat untuk meneruskannya menerusi Perjanjian Komprehensif dan Progresif bagi Perkongsian Trans-Pasifik (CPTPP). Meskipun CPTPP ini turut ditolak sesetengah pihak, termasuk oleh Prof Jomo sekali lagi, ia tetap diteruskan juga.

Apa yang berlaku terhadap Mexico sepatutnya menjadi sebuah pengajaran bagi Malaysia supaya lebih berhati-hati dalam membuat keputusan menyertai mana-mana perjanjian perdagangan bebas. Hal ini bagi mengelakkan Malaysia daripada terjerumus ke dalam masalah ekonomi yang lebih besar kelak, sepertimana yang melanda Mexico.

Ikuti Ekonomi Rakyat di Telegram


Anda Bukar Sekadar Kerjaya Anda

Share it
Kerjaya. Satu perkara yang amat rapat dengan diri anda. Jika kita ingin berkenalan dengan seseorang, soalan pertama yang diajukan adalah ” anda kerja apa? ” . Soalan seperti ini bukanlah khusus dalam masyarakat kita tetapi bersifat universal. ”
What do you do?
 ” adalah ungkapan
ice-breaking
 paling mudah dalam membuka ruang perbualan.

Kerja yang dilakukan sering dianggap sebagai kejayaan dan pencapaian buat seseorang. Jika anda seorang doktor, memperkenalkan diri anda sebagai seorang doktor memberi indikasi bahawa anda seorang yang terpelajar. Kerjaya juga mempengaruhi status sosial seseorang.

Jika dahulu, dan mungkin juga masih terpakai sekarang, berkhidmat di sektor awam dipandang tinggi oleh mak-mak saudara yang berada nun di ceruk kampung. Dengan gaji yang relatifnya tinggi, anda yang bekerja sebagai penjawat awam mungkin menjadi pilihan pertama sebagai calon menantu.

Isunya, meletakkan kerjaya sebagai satu-satunya simbol penting peribadi bukanlah sesuatu yang baik.

Misalannya, jika anda kehilangan kerja, anda bukan sahaja kehilangan mata pendapatan, tetapi anda juga mungkin merasakan bahawa anda kehilangan sebahagian daripada diri anda.

Justeru, kita harus membentuk semula watak dan cara kita menggambarkan diri kita.

Kita ada pelbagai minat yang membentuk identiti diri. Kita mungkin juga ada perjuangan ataupun kepercayaan ideologi yang menjadi sebahagian daripada hidup kita. Siapa diri kita tidak wajar hanya digambarkan dengan jawatan yang kita disandang. Kita lebih daripada itu.

Pengangguran belia meningkat kepada 11.7%

Pengangguran dan Kemurungan

Isu kerjaya ini berkait rapat dengan masalah yang dihadapi oleh golongan muda di negara ini. Kadar pengangguran belia di Malaysia kini berada di paras yang tinggi iaitu 11.7%. Jumlah ini jauh lebih tinggi berbanding paras sebelum krisis Covid-19 iaitu sebanyak 10.2%.

Banyak kajian mendapati pengangguran turut memberi kesan kepada kesihatan mental. Kajian di Amerika Syarikat pada tahun 2010 mendapati bahawa pengangguran telah menyumbang kepada masalah kemurungan terutamanya dalam kalangan remaja.

Bagaimana Pengangguran Menyumbang Kepada Kemurungan?

Pekerjaan bukan sahaja menjana pendapatan kepada seseorang, namun lebih daripada itu. Pekerjaan membenarkan seseorang itu keluar daripada rumah dan berinteraksi dengan orang lain selain mewujudkan rasa stabil di dalam minda.

Ia juga memberikan struktur kepada kehidupan seharian anda melalui rutin pergi balik kerja dan sebagainya.

Namun apabila seseorang itu hilang pekerjaan, individu tersebut bukan sahaja kehilangan sebuah pekerjaan tetapi ia melibatkan aspek-aspek lain juga di dalam kehidupan seharian seseorang. Pertubuhan Kesihatan Mental Kanada memberikan penjelasan lanjut mengenai situasi ini ;

” Apabila anda kehilangan pekerjaan, bukan sahaja pendapatan anda terjejas, tetapi juga hubungan kerja peribadi, struktur harian, dan tujuan hidup. Pengangguran kebiasannya memberi kejutan terhadap keseluruhan sistem. Anda akan mengalami perasaan yang sama dan stres seperti anda benar-benar sakit, melalui penceraian ataupun meratapi pemergian orang yang tersayang. “

Dengan stigma masyarakat yang membelenggu, isu kesihatan mental sering kali dianggap sebagai perkara yang taboo untuk dibicarakan. Namun semua pihak terutamanya kerajaan perlu mengambil peranan yang lebih besar dalam menangani permasalahan yang saling berkait ini.

37.7% Siswazah di Malaysia Bekerja Di Bawah Kelayakan Mereka

Dan bukan saja isu pengangguran perlu ditangani, tetapi krisis
underemployment
 yang semakin meninggi saban hari juga perlu diberi perhatian.

Ikuti Ekonomi Rakyat di Telegram


Anda Perlukan RM2.1 juta Untuk Sertai Kumpulan Terkaya 1% di Malaysia

Share it
Anda memerlukan RM2.1 juta Untuk Menyertai Kumpulan Terkaya 1%

Firma hartanah global, Knight Frank di dalam laporan terbaru mereka menyatakan rakyat Malaysia yang ingin menyertai kumpulan elit terkaya 1% pada tahun lalu perlu memiliki aset sekurang-kurangnya RM2.1 juta ataupun $540,000.

Manakala di Singapura, anda memerlukan sekitar RM11.75 juta untuk berada di dalam kelompok tertinggi ini.

Laporan Knight Frank ini turut mendedahkan terdapat jurang yang lebar di dalam kalangan kelompok terkaya secara global. Di Monaco, anda memerlukan sekurang-kurangnya RM32 juta untuk menyertai kumpulan
Top 1%
 manakala di Kenya anda hanya memerlukan sekitar RM80,000.

Had ambang di Malaysia agak tinggi dalam kalangan negara serantau untuk berada di dalam kumpulan terkaya. Di Indonesia dan Filipina, aset sebanyak RM240,000 diperlukan menyertai
Top 1%
 manakala di Vietnam, anda memerlukan RM640,000.

Meskipun dunia mengalami krisis pada tahun lalu, individu super kaya yang mempunyai kekayaan melebihi $30 juta ( RM120 juta ) telah meningkat 2.4% kepada lebih 520,000 orang. Kadar faedah yang rendah telah mengakibatkan harga hartanah melambung naik lantas meningkatkan jumlah individu yang mempunyai kekayaan melebihi RM120 juta.

Terdapat 16,442 individu di Malaysia yang mempunyai aset melebihi RM4 juta

Terdapat peningkatan sebanyak 16% golongan super kaya di China pada tahun 2020 diikuti Sweden dan Singapura pada kadar 11% dan 10%. Laporan ini turut menyatakan bahawa golongan super kaya di Asia akan meningkat 39% di dalam tempoh lima tahun akan datang.

Kebanyakkan pasaran saham utama dunia mencatatkan pertumbuhan yang memberangsangkan pada tahun lalu. China CSI300 sebagai contoh telah meraih peningkatan sebanyak 27% manakala US S&P 500 tumbuh 16%.

Meskipun begitu, terdapat pasaran saham yang turut menjunam pada tahun lalu seperti Europe Stoxx 50 dan UK FTSE 100. Di Malaysia, indeks pasaran saham kita meningkat sedikit pada kadar 2.4% pada tahun lalu selepas jatuh 6.0% pada 2019.

Tinjauan yang dijalankan terhadap pengurus dana dan pegawai bank peribadi turut menunjukkan reaksi positif dalam kalangan golongan kaya ini. 49% daripada responden menyatakan bahawa klien mereka iaitu golongan kaya meraih peningkatan kekayaan pada tahun lalu manakala hanya 24% menyatakan kekayaan klien mereka merosot.

Seramai 27% responden pula menyatakan bahawa kekayaan klien mereka tidak berubah. Perkara ini menunjukkan bahawa pandemik Coronavirus ini tidak memberikan kesan yang besar terhadap kelompok elit.

Majoriti responden berpendapat klien mereka akan menambah kekayaan pada tahun ini

Meskipun begitu, krisis Coronavirus yang berlanjutan menjadi kebimbangan besar golongan kaya di dalam usaha mewujudkan dan memelihara kekayaan mereka. Rata-rata menyatakan peluang pasca-pandemik pula menjadi satu tarikan utama buat mereka untuk terus menambah kekayaan.

Golongan kaya juga kekal optimis mengenai prospek kekayaan mereka pada tahun ini. 71% daripada responden menyatakan kekayaan klien mereka bakal meningkat manakala hanya 8% menyatakan aset kekayaan klien mereka bakal jatuh.

Jumlah individu yang mempunyai kekayaan melebihi $1 juta ataupun RM4 juta adalah seramai 48 juta di seluruh dunia pada tahun 2020, menurun lapan peratus dari 53 juta orang pada tahun yang sebelumnya.

Di Malaysia, individu yang mempunyai aset bernilai RM4 juta dan ke atas adalah seramai 16,442 orang. Angka ini lapan peratus lebih rendah berbanding pada tahun 2019 dimana terdapat 17,936 orang mempunyai kekayaan melebihi RM4 juta.

Laporan ini turut mendedahkan bahawa Malaysia mempunyai 606 individu yang mempunyai aset melebihi RM120 juta. Jumlah ini tidak jauh beza berbanding jumlah golongan kaya pada tahun 2019 iaitu seramai 628 orang.

Untuk tempoh lima tahun akan datang, individu yang mempunyai aset melebihi RM4 juta dianggarkan meningkat 36% kepada 22,354 orang di Malaysia. Manakala individu yang mempunyai kekayaan melebihi RM120 juta pula dijangka meningkat kepada 801 orang.

Pandemik Covid-19 yang berterusan merupakan kebimbangan utama golongan elit

Seramai lebih 600 pengurus dana dan pegawai bank disoalselidik oleh Knight Frank untuk menyediakan laporan ini. Responden-responden ini dilaporkan menguruskan dana berjumlah $3.3 trilion untuk golongan kaya. Laporan Knight Frank ini membuktikan bagi golongan elit,
 ” all is good “
 meskipun jutaan manusia terkesan akibat pandemik Covid-19 pada tahun lalu.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Anda Perlukan RM2,570 Sebulan Untuk Hidup Bermaruah di Lembah Klang

Share it
Anggaran Perbelanjaan Bulanan Individu Bujang Berkereta

*Sewa rumah merujuk kepada sewa bilik bagi anggaran perbelanjaan individu bujang

Isu kos sara hidup sentiasa menjadi kebimbangan rakyat Malaysia terutamanya dalam kalangan golongan berpendapatan rendah. Peningkatan harga barangan disamping kenaikan gaji yang rendah mengakibatkan isu ini terus berlanjutan buat sekian lama.

Persoalannya, berapakah pendapatan yang mencukupi bagi seorang individu bujang untuk hidup dengan bermaruah di kota raya Kuala Lumpur? Banyak perkiraan yang dikongsikan secara anekdotal di Facebook mahupun Twitter namun angka-angka yang timbul sukar untuk digeneralisasikan kepada warga umum.

Pusat Kajian Kesejahteraan Sosial Universiti Malaya dengan kerjasama Kumpulan Wang Simpanan Pekerja ( KWSP ) ada membuat penyelidikan mengenai kos yang perlu dibelanjakan setiap orang bagi mengharungi kehidupan yang bermaruah di Malaysia.

Di Lembah Klang misalnya, individu bujang yang mempunyai sebuah kenderaan memerlukan sekurang-kurangnya RM2,570 sebulan pada tahun 2021 bagi menampung perbelanjaan kehidupan mereka menurut Laporan Belanjawanku.

Anggaran Perbelanjaan Mengikut Kategori Isi Rumah

Bagaimana RM2,570 ini dipetik? Pihak penyelidik mengambil kira beberapa item perbelanjaan isi rumah seperti makanan, perumahan, utiliti, pengangkutan, kesihatan, tabungan dan lain-lain. Beberapa kaedah digunakan oleh pihak penyelidik untuk mendapatkan anggaran perbelanjaan yang diperlukan.

Pihak penyelidik menjalankan perbincangan berkumpulan secara tertumpu selain melakukan bancian harga barangan di pasar raya ataupun pasar basah. Borang soal selidik juga diedarkan bagi mengetahui corak perbelanjaan orang ramai.

Apa yang menarik dengan Laporan Belanjawanku ini, pelbagai anggaran perbelanjaan dikira bagi mencerminkan kos yang diperlukan oleh isi rumah mengikut status isi rumah mereka sendiri sama ada bujang, berpasangan, ataupun mempunyai anak-anak.

Bagi pasangan suami isteri tanpa anak-anak, laporan ini menjangkakan kos yang diperlukan untuk hidup bermaruah di Lembah Klang adalah sekitar RM4,590 sebulan. Manakala bagi pasangan suami isteri dengan seorang anak, isi rumah dijangka memerlukan sekitar RM5,510 sebulan untuk hidup dalam keadaan yang bermaruah.

Kenapa menjalani kehidupan bermaruah sesuatu yang mustahak buat seseorang individu?

Ini kerana seseorang individu itu bukan saja perlu mempunyai kewangan yang cukup untuk membeli barangan asas tetapi juga perlu mempunyai kemampuan untuk terlibat di dalam aktiviti bermasyarakat untuk melalui kehidupan yang sewajarnya.

Situasi ini penting untuk dijelaskan kerana manusia tidak hanya menjalani kehidupan semata-mata bekerja bagi mendapatkan wang untuk menyara kehidupan diri. Kehidupan manusia melangkaui makan minum, kerja dan tidur.

Misalnya, pada hujung minggu, anda mungkin akan keluar melepak bersama rakan-rakan anda sambil menonton bola. Aktiviti ini memerlukan wang. Anda juga mungkin perlu menyimpan sebahagian daripada pendapatan anda bagi mewujudkan tabungan yang boleh digunakan ketika kecemasan.

Item-item yang diambil kira

Tanpa tabungan ini, kemungkinan keadaan mental anda akan berasa tidak tenteram. Jika tayar anda pancit esok pagi atau terpaksa ke klinik kerana demam, anda mungkin akan berhadapan dengan masalah kewangan tanpa simpanan kecemasan yang mencukupi.

Makanya, indikator yang diwujudkan oleh Belanjawanku ini mengambil kira aspek-aspek ini pada kadar yang minimum.

Persoalannya? Berapa ramai rakyat Malaysia yang mempunyai pendapatan melebihi daripada kos perbelanjaan untuk hidup secara bermaruah.

Jika diteliti laporan Jabatan Perangkaan Malaysia, di Lembah Klang ( Selangor + Kuala Lumpur ) misalnya, gaji penengah dianggarkan hanya sekitar RM2,881 sebulan pada tahun 2020 iaitu 12% lebih tinggi berbanding kos perbelanjaan yang digariskan oleh Laporan Belanjawanku.

Jika kiraan kasar dibuat, boleh dikatakan sekitar 40% pekerja yang makan gaji di sekitar Lembah Klang tidak mempunyai pendapatan yang mencukupi untuk hidup dalam keadaan yang sewajarnya.

Harga makanan & minyak mentah meningkat

Bukan Sekadar Isu Pendapatan……

Isu pendapatan yang tidak berganjak bukan satu-satunya masalah yang dihadapi oleh rakyat Malaysia. Kini, isu inflasi yang dijangka meningkat naik juga akan menjadi satu lagi cabaran besar buat Malaysia untuk tempoh beberapa bulan yang mendatang sekaligus menghakis kuasa beli pengguna.

Pertubuhan Makanan & Pertanian Pertubuhan Bangsa-bangsa Bersatu beberapa hari lalu mendedahkan bahawa indeks harga makanan berada di paras tertinggi ketika ini susulan konfilik Ukraine-Rusia. Peningkatan harga makanan yang tinggi ini sudah semestinya akan memberikan bebanan besar buat golongan berpendapatan rendah.

Ini kerana sebahagian besar pendapatan yang diraih mereka digunakan untuk membeli barangan basah.

Inflasi diunjur berlegar sekitar 2.2% hingga 3.2% pada tahun ini

Makanan bukan satu-satunya ancaman inflasi. Isu harga minyak yang melangkaui $100 setong ketika ini juga mungkin bakal menyebabkan Kerajaan menarik kembali subsidi minyak. Berdasarkan sejarah-sejarah lampau, langkah kurang popular seperti ini mungkin dilaksanakan selepas Pilihan Raya Umum ke-15 dilaksanakan.

Belanja
freight
 yang tinggi juga memberi tekanan kos kepada pengeluar di Malaysia.

Bank Negara Malaysia beberapa minggu lalu menyatakan inflasi untuk tahun ini diunjurkan sekitar 2.2% hingga 3.2%, julat anggaran yang lebih tinggi berbanding inflasi 2.5% yang direkodkan pada tahun lalu.

Ikuti Ekonomi Rakyat di Telegram


Apa Naratif Kempen PRU-15?

Share it
Pada saat ini, tinggal beberapa minggu sahaja lagi sebelum para pengundi menentukan siapakah yang layak untuk menerajui negara melalui Pilihan Raya Umum (PRU) Ke-15.

Menariknya, suasana politik di Malaysia ternyata telah berubah sejak PRU-14 yang lalu. Jika dahulu, sebelum PRU dijalankan lagi rakyat Malaysia sudah boleh meneka siapakah yang akan memenanginya dek kerana kurangnya persaingan antara parti-parti kerajaan dan pembangkang.

Namun, semuanya berubah apabila parti-parti politik di Malaysia sudah mula pandai mencari kawan serta lawan. Pelbagai kerjasama politik telah dijalinkan, baik di blok kerajaan mahupun pembangkang untuk lebih berpeluang menang PRU.

Semasa PRU-14, bukan sahaja Barisan Nasional (BN) yang terkejut, malahan seluruh negara terkejut melihat keputusan PRU. Mana tidaknya, BN yang telah memerintah selama hampir lebih 60 tahun ditewaskan oleh Pakatan Harapan (PH). Pemimpin-pemimpin PH yang selama ini hanya pandai membangkang di Parlimen telah bertukar watak menjadi kerajaan.

Namun, riwayat PH sebagai kerajaan tidak kekal lama apabila Langkah Sheraton dijalankan.

Persoalannya, adakah persaingan politik ini membawa kebaikan kepada rakyat, atau hanya memperjudikan kestabilan politik negara?

Yang pasti, PRU-15 pada tanggal 19 November ini tentunya berbeza berbanding PRU sebelum-sebelum ini. Dalam masa empat tahun ini sahaja pelbagai kejadian tidak diingini telah melanda Malaysia. Bermula dengan tercetusnya pandemik COVID-19, rakyat Malaysia telah dihidangkan dengan ‘drama’ pertukaran Perdana Menteri sebanyak tiga kali. Tidak lama selepas itu Parlimen telah menurunkan had umur pengundi kepada 18 tahun yang menjadi
gamechanger
 di PRU-15

Pada PRU-15 ini, tiga gabungan politik terbesar, Barisan Nasional (BN), Perikatan Nasional (PN) dan Pakatan Harapan (PH) akan berentap sesama mereka. Setiap gabungan politik ini semestinya ada strategi dan naratif politik tersendiri yang akan dimainkan untuk ‘memancing’ undi rakyat.

BN: ‘Kestabilan dan Kemakmuran’

BN merupakan gabungan politik yang paling lama wujud dalam sejarah politik Malaysia. Mereka juga memegang rekod sebagai kerajaan yang paling lama memerintah, bermula sejak negara merdeka sehinggalah ditewaskan pada PRU-14.

Terbalik dengan kes PH tadi, riwayat BN sebagai pembangkang tidak kekal lama apabila mereka kembali menjadi kerajaan selepas Langkah Sheraton seperti mana yang diimpikan oleh Zahid Hamidi suatu ketika dahulu.

Untuk PRU-15, BN mengangkat kestabilan politik, dengan mengumumkan ‘Kestabilan dan Kemakmuran’ sebagai tema utama manifesto mereka. Hal ini kerana menurut mereka, rakyat sudah merasa muak dengan percaturan politik yang menyaksikan tiga Perdana Menteri bersilih ganti dalam tempoh kurang lima tahun ini.

Mengangkat slogan ini sebagai naratif utama dalam menghadapi Pilihan Raya adalah sesuatu yang ironi buat BN. Hal ini kerana merekalah antara aktor utama di dalam Langkah Sheraton yang menyaksikan TS Muhyiddin Yassin diangkat menjadi Perdana Menteri. Dan mereka jugalah yang menarik sokongan kepada Muhyiddin Yassin bagi menggantikan beliau dengan calon Perdana Menteri daripada Barisan Nasional.

Dengan slogan yang tidak menepati kehendak nurani rakyat, BN berdepan cabaran besar untuk mengembalikan kepercayaan pengundi terutamanya dalam kalangan pengundi bandar dan pengundi muda.

Pun begitu, BN dijangka akan terus mendapat sokongan daripada pengundi-pengundi di kawasan luar bandar yang rata-ratanya pengundi Melayu. Namun jika inilah satu-satu strategi memenangi Pilihan Raya, BN mungkin berdepan jalan sukar untuk ke Putrajaya andai sokongan terhadap mereka tidak meningkat.

PH: Reformasi Institusi….

Satu-satunya gabungan politik yang pernah menjadi kerajaan menerusi PRU selain BN, PH menekankan reformasi politik dan ekonomi melalui pentadbiran yang cekap dan berintegriti.

Tidak dinafikan secara amnya PH mempunyai rekod pentadbiran yang bersih (mungkin kerana tempoh pemerintahan yang pendek). Namun, untuk mentadbir sesebuah negara tidak cukup dengan integriti semata-mata. Apa yang diperlukan juga adalah kecekapan.

Tempoh 22 bulan PH memerintah kerajaan bukanlah sebuah momen indah yang berbaloi untuk dikenang. Masalah bermula seawal manifesto PRU mereka yang menjanjikan bulan dan bintang buat rakyat Malaysia dalam masa 100 hari. Namun, apabila mereka naik menjadi kerajaan, barulah PH sedar betapa susah dan tidak realistiknya janji-janji mereka seperti pemansuhan tol dan hutang PTPTN.

Sehinggakan Dr Mahathir terpaksa mempertahankannya dengan berkata “Manifesto Bukan Bible”.

Isu-isu ekonomi antara isu utama yang dimainkan di dalam Pilihan Raya kali ini. Posisi PH sebagai pembangkang membolehkan agenda ini diketengahkan dengan lebih berkesan dalam menarik undi-undi golongan muda.

Harga barang yang semakin tinggi, gaji yang rendah serta isu-isu sktruktur lain yang membelenggu jutaan warga Malaysia dijangka bakal menjadi senjata dan zikir harian buat mereka, lebih-lebih lagi dalam tempoh berkempen ini.

Namun demikian, PH tetap berdepan tugasan sukar untuk menembusi pemikiran kumpulan Melayu konservatif. Apatah lagi kini masyarakat Melayu mempunyai dua pilihan dominan, BN atau PN, untuk memilih wakil rakyat yang ‘lebih Melayu’ berbanding gabungan politik PH yang didominasi oleh bukan Melayu.

Tetapi dari sudut yang lain, strategi mereka untuk berkempen isu-isu ekonomi dipercayai mampu menarik sokongan pengundi muda, terutamanya pengundi-pengundi baru, berbeza dengan BN dan PN yang lebih memfokuskan sokongan mereka terhadap pengundi-pengundi Melayu di luar bandar.

PN: Perpaduan Melayu-Islam, Tolak DAP Komunis

Topik Melayu-Islam bukanlah sebuah modal politik yang baru memandangkan kaum Melayu memiliki jumlah pengundi teramai. Tidak keterlaluan untuk dikatakan kadangkala isu Melayu-Islam ini sering ditunggang untuk mengapi-apikan sentimen perkauman dan memancing sokongan orang Melayu.

PAS misalnya, sering meratib betapa bahayanya sekiranya orang Melayu menyokong DAP. Kata mereka, DAP yang rata-ratanya diwakili oleh kaum Cina adalah penyebar ideologi komunis yang hanya mahu menjatuhkan raja dan keistimewaan orang Melayu. Ironinya, PAS juga pernah bekerjasama dengan DAP ketika bersama Barisan Alternatif dan Pakatan Rakyat.

Parti Bersatu lain pula ceritanya. Dahulu mereka bersama PH, namun kini mereka dicop sebagai ‘pengkhianat’ kerana terlibat dengan Langkah Sheraton. Ada juga yang berpendapat Bersatu hanya menumpang ‘aura’ Tun Mahathir semasa PRU yang lepas. Cabaran besar buat Bersatu semestinya untuk mengekalkan kerusi-kerusi milik pada PRU-15.

Dari sudut yang lain, naratif kempen Perikatan Nasional lebih rapat dengan Barisan Nasional dimana kedua-dua gabungan politik ini akan bersaing bagi mendapatkan sokongan maksimum daripada pengundi Melayu.

Pengundi bukan-Melayu sudah semestinya bukan
target market
 buat mereka.

Siapa Yang Bakal Menang?

Kempen dan naratif di dalam Pilihan Raya merupakan instrumen penting parti-parti politik bagi mendapatkan undi. Strategi kempen yang dirangka haruslah ‘kena’ dan ‘masuk’ dengan sentimen jutaan pengundi-pengundi atas pagar yang masih belum membuat keputusan di luar sana.

Hal ini kerana merekalah ‘kingmaker’ sebenar di dalam Pilihan Raya. Setakat artikel ini ditulis, hampir 31% pengundi menyatakan mereka masih belum membuat keputusan mengenai parti manakah yang bakal disokong di PRU-15, menurut tinjauan Merdeka Centre. Bahkan tidak terkejut sekiranya ada di antara mereka yang hanya akan membuat keputusan pada saat terakhir memangkah kertas undi.

Ini bukanlah jumlah kecil kerana jika angka ini bersifat representatif, bilangan pengundi yang masih belum membuat keputusan adalah bersamaan dengan 4.43 juta orang pengundi. Ini merupakan
market
 yang perlu diburu oleh ketiga-tiga gabungan politik dominan di negara ini dan bukan hanya memfokuskan kepada
existing customers
 ataupun pengundi tegar mereka semata-mata.

Persoalan siapakah yang bakal menang PRU-15 mungkin sukar dijawab melihatkan kepada senario politik semasa. Mungkin tiada mana-mana gabungan politik yang akan mendapat majoriti dan kemenangan mutlak untuk membentuk kerajaan, sekaligus menyebabkan Kerajaan Minoriti atau Kerajaan Gabungan terpaksa dibentuk bagi mencukupkan kuota minimum 112 sokongan Ahli Parlimen.

Ikuti Ekonomi Rakyat di Telegram